title: David Kolomatis

text: Los Angeles Kings varasi Kolomatisin viidennellä kierroksella 126. pelaajana . Hän siirtyi kaudeksi 2009–2010 seuran organisaatioon ja farmijoukkue Manchester Monarchsiin, mutta Kolomatis pelasi kautensa kuitekin lokakuussa 2009 ammattilaistry-outin kautta tehdyllä AHL-sopimuksella. Hänen tulokaskautensa toi 76 runkosarjaottelussa tehot 8+21=29 sekä 15 playoff-ottelussa yhden syöttöpisteen. Syyskuussa 2010 Kolomatis teki kolmivuotisen tulokassopimuksen Kingsin kanssa. Hän pelasi kaikki sopimuskautensa kokonaan Monarchsissa, jonka tehokkain puolustaja Kolomatis oli kaudella 2012–2013 tehoilla 8+20=28.


title: David Kolomatis

text: Heinäkuussa 2013 Kolomatis teki vapaana agenttina vuoden mittaisen ja kaksisuuntaisen sopimuksen Washington Capitalsin kanssa. Hän pelasi kauden 2013–2014 myös kokonaan farmissa ja oli Hershey Bearsin tehokkain puolustaja tehoilla 7+23=30. Kaudeksi 2014–2015 Kolomatis siirtyi vuoden mittaisella sopimuksella SM-liigajoukkue Tapparaan. Hän vastasi Mestarien liigan otteluissa häneen kohdistuneisiin odotuksiin johtavana kiekollisena puolustaja ja iski kahdeksaan otteluun piste per peli -tahdilla tehot 4+4=8, joilla Kolomatis jakoi Tapparan sisäisen pistepörssin voiton Pekka Jormakan kanssa. Hän sai runkosarjan alussa paljon ylivoimavastuuta, mutta osoittautui kauden mittaan kuitenkin pettymykseksi ja teki runkosarjassa lopulta 45 ottelussa vain tehot 1+11=12. Kevään 2015 pudotuspeleissä Kolomatis ei mahtunut enää kertaakaan Tapparan kokoonpanoon. Hän voitti kauden päätteeksi SM-hopeaa.


title: David Kolomatis

text: Lokakuussa 2015 Kolomatis teki vuoden mittaisen sopimuksen aiemman seuransa, ECHL:ään pelaamaan siirtyneen Manchester Monarchsin kanssa. Kesken kauden 2015–2016, tammikuussa 2016 hän siirtyi sieltä loppukauden sopimuksella AHL-joukkue Toronto Marliesin riveihin. Kaudeksi 2016–2017 Kolomotis palasi taas vuoden mittaisella sopimuksella Manchester Monarchsiin.


title: David Kolomatis

text: Kolomatis edusti Yhdysvaltoja World U-17 Hockey Challengessa vuonna 2006, jolloin hän voitti hopeaa.


title: David Kolomatis

text: Kolomatisin pikkuveli Dan on myös jääkiekkoilija.


title: Grzegorz Krychowiak

text: Grzegorz Krychowiak (s. 29. tammikuuta 1990 Gryfice, Puola) on puolalainen jalkapalloilija. Hän edustaa venäläistä Lokomotiv Moskovaa ja on pelipaikaltaan puolustava keskikenttäpelaaja.


title: Grzegorz Krychowiak

text: Krychowiak siirtyi kesäkuussa 2012 ranskalaisseura Bordeauxista toiseen ranskalaiseen Reimsiin kolmivuotisella sopimuksella.


title: Grzegorz Krychowiak

text: Heinäkuussa 2014 Krychowiak teki nelivuotisen sopimuksen espanjalaisseura Sevillan kanssa.


title: 8. SS-ratsuväkidivisioona Florian Geyer

text: 8. SS-ratsuväkidivisioona Florian Geyer () oli Saksan Waffen-SS:n ratsuväkiyhtymä toisessa maailmansodassa.


title: 8. SS-ratsuväkidivisioona Florian Geyer

text: Loppuvuodesta 1941 perustettiin Varsovan lähistöllä SS-ratsuväkidivisioona. Se osallistui Neuvostoliiton talvihyökkäyksen torjuntaan vuoden vaihteessa 1941-1942 ollen taisteluissa aina syyskuuhun 1942 saakka.


title: 8. SS-ratsuväkidivisioona Florian Geyer

text: Se perustettiin 1942 SS-ratsuväkiprikaatista, jota täydennettiin 9000 saksalaista syntyperää olevalla miehellä (Volksdeutsche) Romanian Transilvaniasta. Divisioonaan kuului kolme SS-ratsuväkirykmenttiä, tykistörykmentti, tiedustelupataljoona, panssarintorjuntapataljoona ilmatorjuntapatteristo, pioneeripataljoona, viestipataljoona, täydennyspataljoona sekä rynnäkkötykkipatteri. Maaliskuussa 1944 divisioona nimettiin Florian Geyerin mukaan. Florian Geyer oli frankenilainen ylimys ja ritari, joka oli Martin Lutherin seuraaja. Hänet tunnetaan parhaiten johtajana talonpoikaissodassa (Bauernkrieg) vuosina 1522–1525.


title: 8. SS-ratsuväkidivisioona Florian Geyer

text: Divisioona oli partisaanien vastaisissa tehtävissä rintaman takana muun muassa Brjanskissa ja Vjasmassa sekä Balkanilla, ennen kuin se siirrettiin Budapestiin, jossa se tuhoutui taistelussa puna-armeijaa vastaan.


title: 8. SS-ratsuväkidivisioona Florian Geyer

text: Divisioonan 17. rykmenttia käytettiin perustettaessa 22. SS-ratsuväkidivisioona Maria Theresia vuonna 1943.


title: Neues Museum

text: Neues Museum () on museo Berliinin niin sanotun Museumsinselin eli Museosaaren alueella. Se on alueen museoista toiseksi vanhin. Sen tiloissa toimii nykyään useita Berliinin valtionmuseoista: Berliinin egyptiläinen museo, Berliinin esi- ja varhaishistorian museo sekä joitain osia antiikin esineiden kokoelmasta.


title: Neues Museum

text:
Ennen Neues Museumia alueella oli jo yksi museo, joka tunnetaan nykyisin nimellä Altes Museum eli ”Vanha museo”. Kun sen tilat eivät riittäneet kasvaville kokoelmille, Preussin kuningas Fredrik Vilhelm IV määräsi vuonna 1841 rakentamaan alueelle kokonaisen museokeskittymän. Toisena alueen rakennuksista valmistui Neues Museum, jonka suunnitteli arkkitehti Friedrich August Stüler. Se rakennettiin vuosina 1843–1856. Se sijaitsee Altes Museumin takana, nykyisen Bodestrassen toisella puolella. Neues Museumin peruskivi muurattiin 6. huhtikuuta 1843 ja ulkopuolelta rakennus oli pääosin valmis jo 1846, mutta vuoden 1848 vallankumous viivästytti rakentamista. Museo avasi ovensa virallisesti vuonna 1855, mutta sisätilat valmistuivat lopullisesti vasta 1865. Julkisivussa lukee latinankielinen lause ”"Museum a patre beatissimo conditum ampliavit filius MDCCCLV"” (”Poika laajensi onnellisimman isän perustamaa museota 1855”). Tällä viitataan siihen, että kyseessä oli kuningas Fredrik Vilhelm IV:n laajennus hänen isänsä Fredrik Vilhelm III:n rakennuttamaan Altes Museumiin.
Neues Museumin pohjakaava muistuttaa Altes Museumia, mutta siinä ei ole samanlaista keskusrotundaa ja rakennuksessa on kahden sijasta kolme kerrosta. Läntisen julkisivun päätykolmiossa on August Kissin veistämä reliefi "Taiteen ja taideteollisuuden vertauskuva" (1856). Itäisen julkisivun päätykolmiossa on Friedrich Draken veistos. Vaikkakin rakennuksen julkisivut sisältävät vähemmän veistoksia kuin Altes Museumin, sisätilat koristeltiin sitäkin runsaammin. Berliinin johtavat myöhäisklassistiset taidemaalarit tekivät seinämaalauksia ihmiskunnan historiaa kuvaaviin näyttelyhuoneisiin. Uuteen museoon sijoitettiin alun perin egyptiläinen kokoelma, kreikkalaisten, roomalaisten ja klassististen veistosten kipsikopiot sekä kuparipiirroskabinetti. Päänäyttelyn keskipisteenä oli niin sanottu egyptiläinen piha eli kuudentoista koristellun pylvään muodostama peristyyli, joka esitti Karnakin temppelin Ramsessumin pylväspihaa pienoiskoossa.


title: Neues Museum

text: Neues Museum tuhoutui Berliinin Museosaaren museoista pahiten toisessa maailmansodassa ja se oli 2000-luvulle saakka raunioina. Pohjoissiipi, rakennuksen kaakkoiskulma ja pääporraskäytävä tuhoutuivat kokonaan. Päätös Neues Museumin uudelleenrakentamisesta tehtiin vuonna 1985, mutta suunnitelma saatiin valmiiksi vasta 1999. Museon restaurointi käynnistyi lopulta vuonna 2003 brittiläisen arkkitehdin David Chipperfieldin suunnitelmien pohjalta. Rakennuksen tuhoutuneet osat korvattiin uudenaikaisella arkkitehtuurilla. Museo avattiin uudistetussa rakennuksessa vuonna 2009.


title: Neues Museum

text: Egyptiläisen kokoelman tunnetuimpia esineitä ovat 1300-luvulla eaa. tehty Nefertitin rintakuva sekä faarao Ekhnatonia ja Nefertitiä esittävä kotialttari. Myös kuningatar Tejen patsas on kuuluisa. Esi- ja varhaishistorian kokoelma käsittää arkeologisia löytöjä Euroopasta ja Aasiasta kivikaudelta keskiajalle.


title: 9. SS-panssaridivisioona Hohenstaufen

text: 9. SS-panssaridivisioona Hohenstaufen () oli Saksan Waffen-SS:n panssariyhtymä toisessa maailmansodassa.


title: 9. SS-panssaridivisioona Hohenstaufen

text: Stalingradin taistelun jälkeen SS oli joutunut siirtämään kolme panssaridivisioonaa Ranskasta itärintamalle ja 9. ja 10. perustettiin niiden tilalle.


title: 9. SS-panssaridivisioona Hohenstaufen

text: SS-Führerhauptamt die Aufstellung antoi 8. tammikuuta käskyn perustaa panssarikrenatööridivisioonan esikunnan ja se perustettiin 1. helmikuuta 1943 Berliini-Lichterfelden alueella, josta se siirrettiin Ranskaan Mailly-le-Campin harjoitusalueelle noin 35 kilometriä etelään Sézannesta. Divisioona perustettiin 1. maaliskuuta 1943 pääosin asevelvollisista, joista monet olivat jo palvelleet Reichsarbeitsdienst (RAD) -työpalvelussa. SS-panssarikrenatööridivisioona Hohenstaufen nimettiin 3. lokakuuta SS-panssaridivisioona Hohenstaufeniksi ja vain hieman myöhemmin 22. lokakuuta Waffen-SS:n joukkoja numeroitaessa nimeksi tuli 9. SS-panssaridivisioona Hohenstaufen. Vuoden lopussa divisioonan vahvuus oli 18 234 miestä, mikä laski 1. helmikuuta 1944 mennessä 17 412 mieheen. Sen koulutus päättyi keväällä 1944. Divisioona sai jo perustettaessa nimen "Hohenstaufen" keskiaikaisen hallitsijasuvun mukaan.


title: 9. SS-panssaridivisioona Hohenstaufen

text: Divisioona sai tulikasteensa itärintamalla huhtikuussa 1944, jolloin se oli osana II SS-panssariarmeijakuntaa vapauttamassa 1. panssariarmeijaa Kamenets-Podolskin motista. Tämän jälkeen divisioona siirrettiin vapauttamaan puna-armeijan piirittämää Tarnopolia, mutta vastahyökkäys epäonnistui. Divisioona toimi II SS-panssariarmeijakunnan reservinä, kunnes se siirrettiin Ranskaan.


title: 9. SS-panssaridivisioona Hohenstaufen

text: Kesäkuussa 1944 divisioona siirrettiin Ranskan läpi torjumaan liittoutuneiden maihinnousua. Vastahyökkäystä ei voitu toteuttaa koska britit olivat jo hyökkäämässä Caeniin. Divisioona onnistui vetäytymään Falaisen motista ja vetäytyi taistellen Belgiaan ja se määrättiin huollettavaksi ja täydennettäväksi Arnhemiin, jonne kohdistui liittoutuneiden laskuvarjojoukkojen hyökkäys Operaatio Market Gardenissa.


title: 9. SS-panssaridivisioona Hohenstaufen

text: Divisioona siirrettiin Saksaan ja otti osaa Ardennien taisteluun osana 6. SS-panssariarmeijaa. 31. joulukuuta 1944 divisioona määrättiin ottamaan osaa Bastognen valtaukseen.


title: 9. SS-panssaridivisioona Hohenstaufen

text: Divisioona siirrettiin itärintamalle, jossa se otti osaa vastahyökkäykseen Budapestiin (Operaatio Frühlingserwachen) osana XXII armeijakuntaa ja 6. panssariarmeijaa.


title: 9. SS-panssaridivisioona Hohenstaufen

text: Divisioona antautui amerikkalaisille Steyrissa.


title: Gérardmer

text: Gérardmer on kunta Koillis-Ranskassa Vosgesin departementissa Lorrainen alueella. Kunta sijaitsee Gérardmerin järven rannalla ("Lac de Gérardmer").


title: Gérardmer

text: Gérardmerissa sijaitsee La Mauselainen alppihiihtokeskus sekä pohjoismaisten hiihtolajien keskus "Les Bas Rupts".


title: Turckheim

text: Turckheim on kunta Koillis-Ranskassa Haut-Rhinin departementissa Alsacen alueella. Kaupunki on ollut aikanaan linnoitettu, mistä on vielä jäänteitä nähtävillä. Turckheimissa on lukuisia vanhoja puuristikkotaloja. Kunta on tunnettua viinintuotantoaluetta.


title: Ilmari Soikkanen

text: Armas Ilmari Soikkanen (29. maaliskuuta 1890 Heinola – 5. helmikuuta 1963) oli suomalainen taidemaalari.


title: Ilmari Soikkanen

text: Soikkanen opiskeli Taideteollisen keskuskoulun iltakursseilla 1907–1908 ja Suomen Taideyhdistyksen piirustuskoulussa 1908–1911. Hän opiskeli vielä vuonna 1913 Pariisissa Académie Colarossissa ja Académie Modernessa. Soikkanen osallistui Suomen Taiteilijain näyttelyihin 1916, 1917 ja 1918. Hänen töitään oli näytteillä Kööpenhaminassa 1919.


title: Ilmari Soikkanen

text: Soikkanen maalasi muun muassa kaupunki-, järvi- ja satamanäkymiä sekä asetelmia.


title: Wintzenheim

text: Wintzenheim on kunta Koillis-Ranskassa Haut-Rhinin departementissa Alsacen alueella. Kunnassa on kahden keskiaikaisen linnan, Château du Hohlandsbourg ja Château de Pflixbourg, rauniot.


title: Bode-museo

text: Bode-museo () on museo Berliinin niin sanotun Museumsinselin eli Museosaaren alueella. Rakennus sijaitsee aivan Spreeinselin saaren pohjoiskärjessä täyttäen Spreejoen kahden haaran ja S-Bahn-radan väliin jäävän kolmionmuotoisen alueen. Museo on saanut nykyisen nimensä perustajansa Wilhelm von Boden mukaan, joka toimi vuosikymmenten ajan Berliinin valtionmuseoiden johtajana. Bode-museoon on nykyään sijoitettuna Berliinin museoiden veistoskokoelma ja bysanttilaisen taiteen museo, historiallisten kolikoiden kokoelma (Münzkabinett) sekä joitain Gemäldegalerien kokoelmista lainattuja maalauksia.


title: Bode-museo

text:
Bode-museon suunnittelu sai alkunsa Saksan keisarinna Viktorian vuonna 1883 julkaisemasta ehdotuksesta. Uutta museota tarvittiin suuresti kasvaneita maalaus- ja veistoskokoelmia varten. Arkkitehti Ernst von Ihnen suunnittelema museo rakennettiin vuosina 1897–1904, ja aiemmin Gemäldegalerieta johtanut Wilhelm von Bode nimitettiin sen perustajajohtajaksi. Hän suunnitteli museon näyttelyille konseptin, jota monet muut museot myöhemmin seurasivat. Periaatteena oli sijoittaa eri aikakausia edustavia taideteoksia taiteenlajista riippumatta samoihin, niille soveltuviin tiloihin, jotta yleisö voisi aistia menneiden aikojen hengen. Maalausten ja veistosten sijoittelu rinnakkain näyttelysaleihin poikkesi siihenastisista taidemuseoiden toimintakäytännöistä. Alun perin uuden museon oli tarkoitus olla omistettu renessanssitaiteelle. Museorakennuksen keskiakselille sijoitettiin firenzeläistyylinen basilika. Rakennuksen tyyli edustaa vilhelmiläiselle ajalla tyypillistä uusbarokkia. Museon alkuperäinen nimi oli Kaiser-Friedrich-Museum vuonna 1888 kuolleen Saksan keisari Fredrik III:n mukaan. Nimi muutettiin Bode-museoksi vuonna 1956.
Museorakennus kärsi vaurioita toisessa maailmansodassa. Sitä restauroitiin useissa vaiheissa vuosien 1948 ja 1986 välillä. 1990-luvun lopulla aloitettiin uusi perusteellisempi peruskorjaus, joka saatiin päätökseen vuonna 2006. Maailmansota oli tuhoisa myös museon kokoelmille, sillä yli 400 teosta katosi tai tuhoutui. Kylmän sodan aikana jäljelle jääneet kokoelmat jakautuivat kahtia: Itä-Saksan puolelle jääneet teokset jätettiin Bode-museoon, Länsi-Saksan puolelle siirretyt sijoitettiin Dahlemin museoihin. Saksojen yhdistymisen jälkeen nämä erilliset kokoelmat yhdistettiin ja jaettiin uudelleen kahden sijoituspaikan kesken. Maalaukset päätyivät vuonna 1998 Berliinin Kulturforumille valmistuneeseen uuteen Gemäldegalerieen, veistokset jäivät Bode-museoon, jonne sijoitettiin myös bysanttilainen kokoelma. Museossa on kuitenkin noin 150 Gemäldegaleriesta lainassa olevaa maalausta, joten Boden alkuperäinen idea maalausten ja veistosten sijoittelusta rinnakkain toteutuu edelleen.


title: Bode-museo

text: Bode-museo on tärkein eurooppalaista kuvanveistotaidetta varhaiskeskiajalta 1700-luvulle esittelevä kokoelma. Yli puoli miljoona esinettä käsittävä kolikkokabinetti on yksi maailman merkittävimmistä numismaattisista kokoelmista.


title: 10. SS-panssaridivisioona Frundsberg

text: 10. SS-panssaridivisioona Frundsberg () oli Saksan Waffen-SS:n panssariyhtymä toisessa maailmansodassa.


title: 10. SS-panssaridivisioona Frundsberg

text: Stalingradin taistelun jälkeen SS oli joutunut siirtämään kolme panssaridivisioonaa itärintamalle ja 9. ja 10. perustettiin niiden tilalle.


title: 10. SS-panssaridivisioona Frundsberg

text:
Divisioonaa alettiin muodostaa alkuvuodesta 1943 etelä-Ranskassa Charentessa mahdollista liittoutuneiden maihinnousua silmällä pitäen. Suurin osa miehistöstä oli vapaaehtoisia asevelvollisista, joista monet olivat jo palvelleet Reichsarbeitsdienst (RAD) -työpalvelussa.
Divisioona oli perustettaessa krenatööridivisioona ja se sai aluksi nimen "Langemarck", myös nimeä "Karl der Grosse" käytettiin. Divisioona muutettiin panssaridivisioonaksi kesäkuussa 1943 ja se sai syksyllä nimen "Frundsberg" keisarillisen sotapäällikön Georg von Frundsbergin mukaan.


title: 10. SS-panssaridivisioona Frundsberg

text: Maaliskuussa 1944 kenraalisotamarsalkka Erich von Manstein päätti siirtää 9. ja 10. SS-panssaridivisioonat itärintamalle, jossa Saksan 1. panssariarmeija oli motissa Kamenets-Podolskissa Zbrutš-joen itärannalle Tarnopolin itäpuolelle. Hyökkäys onnistui ja divisioona siirrettiin Puolaan reserviin. Kumpikin divisioona määrättiin 11. kesäkuuta 1944 takaisin Ranskaan torjumaan liittoutuneiden maihinnousua.


title: 10. SS-panssaridivisioona Frundsberg

text:
Divisioona asettui Caenin ja Villers-Bocagen välimaastoon ja aloitti vastahyökkäyksen brittiläistä VIII armeijakuntaa vastaan 27. kesäkuuta, minkä brittiläinen 11. panssaridivisioona torjui.
Divisioona jäi heinäkuussa mottiin Caenin länsipuolelle liittoutuneiden vallattua kaupungin ja onnistui pakenemaan vain pahoja menetyksiä kärsineenä. Armeijaryhmä B:n raportin mukaan divisioona menetti kaikki panssarivaununsa ja se määrättiin täydennettäväksi Aacheniin.


title: 10. SS-panssaridivisioona Frundsberg

text: Divisioona määrättiin torjumaan 9. SS-panssaridivisioona Hohenstaufenin kanssa liittoutuneiden hyökkäystä Operaatio Market Gardenissa. Se osallistui taisteluihin lähinnä Arnheimissa ja myöhemmin Elstissä. 27. lokakuuta osia divisioonasta määrättiin Heusdenin sillanpäähän Maas-joella ’s-Hertogenboschin pohjoispuolella turvaamaan 15. armeijan vetäytyminen joen yli ja sen kahden sillan tuhoaminen. Joulukuuhun divisioona taisteli Rurjoen rintamalle ja Linnichissa Aachenin pohjoispuolella.


title: 10. SS-panssaridivisioona Frundsberg

text: 6. joulukuuta 1944 divisioona siirrettiin huollettavaksi ja 6. SS-panssariarmeijan reserviksi Ardennien taistelussa, johon osallistui ainoastaan divisioonan ilmatorjunta- ja tykistöyksikköjä. Divisioonan joukkoja taisteli Operaatio Nordwindissa Gambsheimin sillanpäässä.


title: 10. SS-panssaridivisioona Frundsberg

text: Helmikuussa 1945 divisioona siirrettiin itärintamalle Armeijaryhmä Veikseliin Pommeriin vastahyökkäykseen Operaatio Sonnenwende.


title: 10. SS-panssaridivisioona Frundsberg

text: Huhtikuussa 1945 divisioona motitettiin Sprembergiin yhdessä 344. Volksgrenadier-divisioonan ja Führer-Begleit-divisioonan kanssa, mutta se onnistui murtautumaan joutuakseen vain muutaman tunnin kuluttua saarroksiin Kauschessa Drebkaussa. Hajanaisia joukkoja pakeni etelään ja antautui amerikkalaisille Elben varrella.


title: Musta mies (romaani)

text: Musta mies () on Richard Morganin vuonna 2007 ilmestynyt tieteisromaani. Teoksen on suomentanut Einari Aaltonen ja julkaissut suomeksi Like vuonna 2011.


11. SS-vapaaehtoispanssarikrenatööridivisioona Nordland () oli Saksan Waffen-SS:n ulkomaisista vapaaehtoisista muodostettu panssarijalkaväkiyhtymä toisessa maailmansodassa.


title: 11. SS-vapaaehtoispanssarikrenatööridivisioona Nordland

text: Liittämällä yhteen tanskalaisten vapaaehtoisten Freikorps Danmark (myöhemmin "SS-Panzergrenadier Regiment 24 Danmark"), Freiwilligen-Legion Norwegen (myöhemmin "SS-Panzergrenadier Regiment 23 Norge" ja SS-divisioona Wikingistä SS-panssarikrenatöörirykmentti Nordland muodostettiin 22. maaliskuuta 1943 14. (germanische) SS-Panzergrenadier-Division Nordland.


text:
Divisioonaan liitettiin myös aluksi Alankomaalainen vapaaehtoislegioona, josta myöhemmin muodostettiin oma divisioonansa.
Skandinaavisia vapaaehtoisia ei kuitenkaan ikinä saatu tarpeeksi ja suurimman osan divisioonan miehistöstä muodostivat etniset saksalaiset eri maista, pääasiassa Romaniasta. Divisioonassa palveli kuitenkin vapaaehtoisia lukuisista maista, kuten Ruotsista, Sveitsistä ja Britanniasta.


text: Divisioona perustettiin heinäkuussa 1943 Grafenwöhrin harjoitusleirillä, mistä se siirrettiin syksyllä Pohjois-Kroatiaan koulutukseen ja taistelemaan partisaaneja vastaan. Divisioona liitettiin pohjoisen armeijaryhmän III (germaaniseen) SS-panssariarmeijakuntaan ja siirrettiin Oranienbaumiin lähelle Leningradia marras-joulukuussa 1943.


text: Divisioona kärsi suuria tappioita Laukaanjoella ja Narvan sillanpäässä ja vetäytyessään länteen Tannenberg-linjalle, jota joukot pitivät hallussaan syyskuuhun 1944 asti ennen vetäytymistä Latviaan. Divisioona siirrettiin Pommeriin helmikuussa 1945, josta se evakuoitiin 19. maaliskuuta Oderin rintamalle. Suurin osa divisioonaa puolusti Berliiniä, jossa se tuhoutui.


title: Kulturforum

text: Kulturforum on kulttuurirakennusten ja museoiden keskittymä Berliinin keskustassa aivan Potsdamer Platzin länsipuolella, Tiergartenin eteläpuolella. Se rakennettiin toisen maailmansodan jälkeen 1960-luvulta alkaen silloiseen Länsi-Berliiniin, koska monet pääkaupungin merkittävät kulttuuri-instituutiot olivat jääneet kaupungin historiallisen keskustan mukana Itä-Berliinin puolelle. Alueen kehittäminen on jatkunut myös kaupungin jälleenyhdistymisen jälkeen.


title: Kulturforum

text: Kulturforumin alue sijoittuu Potsdamer Platzin, Tiergartenin puiston ja Landwehrkanalin välille. Alueella on yksi vanhempi rakennus, vuonna 1846 rakennettu St. Matthäus-Kirche. Varsinainen Kulturforum sai alkunsa arkkitehti Hans Scharounin vuonna 1946 laatimasta sodanjälkeisen Berliinin kehittämissuunnitelmasta. Kaupungin jaosta välittämättä hän pyrki luomaan yhtenäisen kokonaissuunnitelman, jossa tärkeäksi muodostui idän Unter den Lindenin vanhojen kulttuurirakennusten ja lännen Charlottenburgin linnan väliin jäävä solmukohta. Tämä loi pohjan Kulturforumin rakentamiselle. Scharoun laati alueelle rakennussuunnitelman vuosina 1959–1964. Aivan Berliinin muurin viereen rakennettu alue toimi kylmän sodan aikana myös Länsi-Berliinin kehittämistahdon poliittisena symbolina.


title: Kulturforum

text: Kulturforumin kokonaisuuteen kuuluvat nykyään seuraavat rakennukset:Alueen tulevaa kehittämistä varten hyväksyttiin vuonna 2006 uusi yleissuunnitelma, johon sisältyy joidenkin uudisrakennusten rakentaminen lähinnä alueen reunoille.


title: Alejandro Arribas

text: Alejandro Arribas Garrido (s. 1. toukokuuta 1989 Madrid, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Deportivo La Coruñaa ja on pelipaikaltaan keskuspuolustaja.


title: Alejandro Arribas

text: Arribas on Rayo Majadahondan nuorisoakatemian kasvatti. Hän siirtyi vuonna 2008 naapuriseura Rayo Vallecanoon, jonka reservijoukkueessa hän pelasi seuraavat kaksi kautta lähes kokonaan. Ensiesiintymisensä edustusjoukkueessa hän teki 3. tammikuuta 2010 ottelussa Levantea vastaan.


title: Alejandro Arribas

text: Kesäkuussa 2012 Arribas siirtyi vapaana pelaajana kolmivuotisella sopimuksella Osasunaan.


title: Alejandro Arribas

text: 27. heinäkuuta 2014 Arribas teki kaksivuotisen sopimuksen Sevillan kanssa.


title: Haus der Kulturen der Welt

text: Haus der Kulturen der Welt () on kongressitalo Berliinin Tiergartenin puistossa Spreejoen rannalla. Se sijaitsee vähän matkan päässä Bundeskanzleramtin lounaispuolella.


title: Haus der Kulturen der Welt

text: Modernistinen rakennus rakennettiin vuoden 1957 Länsi-Berliinin kansainvälistä rakennusnäyttelyä (Interbau) varten saksalais-amerikkalaisen ystävyyden merkiksi. Sen suunnitteli yhdysvaltalainen arkkitehti Hugh Stubbins, joka oli toiminut Walter Gropiuksen oppilaana. Rakennuksen tilasi yhdysvaltalainen Benjamin Franklin -säätiö. Symboliseksi ”läntisen vapauden majakaksi” tarkoitettu kongressihalli rakennettiin tarkoituksella lähelle Länsi- ja Itä-Berliinin rajaa, ja se tehtiin keinotekoisen kummun päälle, jotta se varmasti näkyisi rajan yli Itä-Berliinin puolelle. Rakennuspaikka tunnettiin aiemmin nimellä Zeltenplatz. Halli avattiin 19. syyskuuta 1957, jolloin Yhdysvaltain hallitus lahjoitti sen Länsi-Berliinin kaupungille. Rakennus oli sen jälkeen vuoteen 1980 erilaisten kongressien, kulttuuritapahtumien ja näyttelyiden järjestämispaikka.


title: Haus der Kulturen der Welt

text: Rakennuksen tunnistaa lennokkaan kaaren muotoisesta katosta. Alkuperäinen katto romahti 21. toukokuuta 1980, jolloin yksi toimittaja sai surmansa. Jälleenrakennuksen jälkeen halli avattiin uudelleen vuonna 1987. Kaksi vuotta myöhemmin sinne perustettiin ”Maailman kulttuurien talo”. Siellä järjestetään erilaisia taide- ja kulttuuritapahtumia, joiden tarkoituksena on esitellä varsinkin Euroopan ulkopuolisten maiden kulttuuria. Berliinin kaupungin 750-vuotisjuhlien yhteydesä vuonna 1987 hallin lähelle pystytettiin valtava carillon-kellopeli. Rakennuksen edustalle sijoitettiin vuonna 1988 Henry Mooren suuri abstrakti veistos "Perhonen".


title: Haus der Kulturen der Welt

text: Berliiniläiset tuntevat talon sen ulkonäköön viittaavilla lempinimillä ”svengaava osteri” ja ”raskaana oleva osteri” ("Schwangere auster").


title: A Most Wanted Man

text: A Most Wanted Man on vuonna 2014 ensi-iltansa saanut Anton Corbijnin ohjaama jännityselokuva. Se perustuu John le Carrén samannimiseen romaaniin vuodelta 2008. Elokuvan pääosissa ovat Philip Seymour Hoffman, Rachel McAdams, Willem Dafoe ja Robin Wright.


title: A Most Wanted Man

text: Elokuva sai ensi-iltansa Sundancen elokuvajuhlilla tammikuussa 2014.


title: Platz der Republik

text: Platz der Republik on suuri, nykyään nurmikkona oleva aukio Berliinin Tiergartenissa valtiopäivätalon edustalla.


title: Platz der Republik

text: Kyseessä oli alkujaan Preussin armeijan paraatikenttä, joka 1860-luvulla nimettiin "Königsplatziksi" eli ”Kuninkaanaukioksi”. Aukion länsilaidalla oli 1844 valmistunut Kroll-ooppera, joka vaurioitui pahoin toisen maailmansodan pommituksissa ja purettiin sodan jälkeen. Itälaidalle rakennettiin vuosina 1884–1894 valtiopäivätalo entisen kreivi Raczyńskin palatsin paikalle. Aukion nimi muutettiin vuonna 1926 Platz der Republikiksi eli ”Tasavallan aukioksi”. Vanha nimi palautettiin kansallissosialistien noustua valtaan Saksassa vuonna 1933, mutta vuodesta 1948 aukio on ollut jälleen Platz der Republik.


title: Platz der Republik

text: Siegessäule-voitonpylväs pystytettiin 1873 aukion keskelle, mutta se siirrettiin vuonna 1939 Adolf Hitlerin Welthauptstadt Germania -kaupunkisuunnitelman tieltä pari kilometriä lännemmäs nykyiselle paikalleen. Pylvään mukana siirrettiin pois myös Otto von Bismarckin, Albrecht von Roonin ja Helmuth von Moltken muistomerkit, jotka oli pystytetty aukion kolmelle sivulle vuosina 1901, 1904 ja 1906.


title: Platz der Republik

text: Kylmän sodan aikana Platz der Republik sijaitsi Länsi-Berliinin reunalla aivan rajan läheisyydessä, ja sen merkitys oli vähäinen. Nyttemmin sen merkitys on jälleen kasvanut, kun Saksan liittopäivät ovat palanneet vanhaa valtiopäivätaloon. Aukion pohjoislaidalle rakennettiin 2000-luvulla Band des Bundes -niminen hallintorakennusten kokonaisuus, johon kuuluu myös uusi liittokanslerinvirasto Bundeskanzleramt. Aukion länsi- ja eteläsivut ovat rakentamattomat.


title: Platz der Republik

text: Platz der Republikille valtiopäivätalon eteen pystytettiin vuonna 1990 Saksojen yhdistymisen kunniaksi ”yhtenäisyyden lippuna” ("Fahne der Einheit") tunnettu suuri Saksan lippu, joka liehuu salossa yötä päivää.


title: Platz der Republik

text: Platz der Republikilta etelään kulki aikoinaan Siegesallee (”Voitonkatu”) -niminen puistokatu, jonka varrelle pystytettiin Vilhelm II:n aikana suuri määrä Saksan historian merkkihenkilöitä esittäneitä marmoripatsaita. Koko katua ei ole nykyään enää olemassa ja patsaat on viety muualle.


title: Messerschmitt Me 328

text: Messerschmitt Me 328 oli saksalainen suunniteltu pienikokoinen ja halpa torjuntahävittäjä, jolla oli tarkoitus estää liittoutuneiden massapommitukset. Konetyyppi eteni prototyyppiasteelle ja muutamia koneita ehdittiin testata myös toisen maailmansodan aikana ennen ohjelman peruuttamista.


title: Messerschmitt Me 328

text:
Me 328:aa suunniteltiin käytettäväksi japanilaisen Yokosuka MXY7:n tapaan pommikoneen kyydistä pudotettavana semi-itsemurhapommina. Japanilaisesta vastikkeestaan poiketen Me 328:n pilotin olisi ollut tarkoitus pystyä poistua koneesta ennen törmäystä viholliseen, jolloin hän olisi teoriassa voinut selvitä hengissä. Pommikoneesta pudotettaviin Me 328 -koneisiin oli tarkoitus asentaa 500 kilogramman taistelukärki, muttei minkäänlaista voimalaitetta.
Pommikoneista pudottamisen lisäksi konetyyppiä suunniteltiin käytettäväksi myös sukellusveneiden aseistuksena. Me 328:aa kuljettamaan varustetut veneet olisivat saaneet lentokonekatapultin kannelleen, millä hävittäjät olisi nostettu ilmaan hyökkäyksiä vihollislaivoja tai rannikkokohteita vastaan. Tätä tarkoitusta varten konetyyppi oli tarkoitus varustaa 500 kilogramman taistelukärjellä ja kahdella Argus As 014 -sysäysputkimoottorilla, mikä olisi tehnyt siitä myöhemmin käyttöön tulleiden varhaisten risteilyohjusten edeltäjän.


title: Messerschmitt Me 328

text:
Miehittämättömistä ohjuksista poiketen Me 328:n olisi ohjannut maaliin elävä pilotti, jolla olisi ollut mahdollisuus poistua koneesta ennen törmäystä kohteeseen. Vaikka lentäjä olisi onnistunut pakenemaan törmäyskurssilla olleesta laitteesta, olisivat hänen selviämismahdollisuutensa olleet varsin kehnot, sillä hän olisi mitä todennäköisimmin kuollut hukkumiseen tai hypotermiaan ennen kuin jokin alus olisi onnistunut löytämään hänet.
Taistelukärjen lisäksi sukellusvenekäyttöön tarkoitetut Me 328:at suunniteltiin aseistettaviksi myös kahdella 20 millimetrin tykillä rungon etuosassa, jolloin koneeseen olisi myös asennettu tehokkaammat 7,8 kN sysäysputkimottorit kahden Argus As 014:n tilalle. Myös neljällä sysäysputkimoottorilla varustettua versiota suunniteltiin. Konetyypin kehittyneimpään versioon, Me 328C:hen oli tarkoitus asentaa oikea Junkers Jumo 004B -suihkumoottori.
Konetyyppiä ja muita vastaavia semi-itsemurha-aseita lentämään koottiin 5./KG200 (Leonidas Staffel).


title: Messerschmitt Me 328

text: "Lähde:"


title: Heinkel P.1073

text: Heinkel P.1073 olivat joukko lentokonekonsepteja, jotka johtivat Heinkel He 162-hävittäjän kehitykseen. Tarkalleen He 162-hävittäjän kehitykseen johti P.1073.01-20 -konsepti. Projektin aiemmat hävittäjäkonseptit erosivat merkittävästi viimeisistä. Projektin alla kehitettiin muun muassa P.1073.01-04, joka oli tarkoitettu korvaamaan Messerschmitt Me 262. Koneesta oli suunniteltu aerodynaamiselta kannalta Me 262:ta huomattavasti parempi, sillä siinä käytettiin esimerkiksi suoran siiven sijasta nuolisiipeä, sekä koneen kaksi moottoria oli siirretty siivistä rungon alle ja päälle. Ohjaamon oli tarkoitus sulautua nokan muihin muotoihin näin parantaen koneen aerodynaamisia ominaisuuksia vielä lisää. V-peräsintä ja kolmipyörälaskutelinettä suunniteltiin käytettäväksi P.1073:ssa. Voimalaitteena useissa konsepteissa oli tarkoitus käyttää HeS 011A -suihkuturbiineita, jotka oli tarkoitus korvata Jumo 004C -moottoreilla, jos ensin mainittuja ei ollut saatavilla.


title: Heinkel P.1073

text: P.1073.01-04:n malli toistui useissa projektin konsepteissa. Useissa oli nuolisiivet, mutta myös suorilla ja pitkillä siivillä varustettuja versioita suunniteltiin. Useissa konsepteissa esiintynyt rungon alle asennetun suihkumoottorin toimivuus epäilytti Saksan ilmailuministeriötä (RLM). Sen epäiltiin olevan liian herkkä keräämään erilaisia esineitä kiitotieltä, etenkin kun koneen etulaskuteline oli sijoitettu melkein imuaukon eteen. Tästä seurasi projektin kehitys yksimoottoriseen suuntaan ja lopulta He 162:ksi.


title: Henschel P.75

text: Henschel P.75 oli suunniteltu saksalainen yksimoottorinen hävittäjä.


title: Henschel P.75

text: Työt Henschel P.75 parissa käynnistyivät 1941. Yhtiön suunnittelijat valitsivat koneelle erittäin epätavallisen canard-siipikonfiguraation, minkä lisäksi koneen moottori ja potkuri päätettiin sijoittaa ajalle tyypillisistä hävittäjistä poiketen koneen peräosaan. Erikoinen rakenne tarjosi P.75:lle merkittäviä etuja, kuten tilaa aseistukselle koneen nokassa.


title: Henschel P.75

text: P.75:ssä suunniteltiin käytettävän 24-sylinteristä Daimler-Benz DB 613 A/B -rivimoottoria, joka oli rakennettu yhdistämällä kaksi pienempää DB 603 -moottoria yhdeksi suuremmaksi. Moottori oli suunniteltu sijoitettavaksi P.75:n ohjaamon taakse, ja sen oli tarkoitus pyörittää kahta koneen perään asennettua vastakkainpyörivää potkuria.


title: Henschel P.75

text: P.75:n ohjaamo oli ajateltu sijoittaa koneen pääsiiven eteen, korkeusperäsin koneen nokkaan ja sivuperäsin ajan muista koneista poiketen rungon alle. Rungon alle asennettu peräsin esti kahta potkuria osumasta vahingossa maahan tai muihin esteisiin nousun ja laskun aikana. P.75:ssä oli tarkoitus käyttää kolmipyörälaskutelinettä.


title: Henschel P.75

text: Projekti pääsi laajoihin tuulitunnelikokeisiin, joista se suoriutui hyvin tuloksin. Tämä teki koneen viimeistelystä prototyyppiä varten helppoa. P.75 jäi lopulta kesken, kun OKL peruutti projektin Henscelin suunnitellessa ensimmäisen prototyypin rakentamista. Viralliseksi syyksi peruutukseen kerrottiin Luftwaffen epäilevä suhtautuminen koneen erikoisiin rakenteellisiin ratkaisuihin. Projektin peruutuksen takana olivat tosin enemmänkin muut syyt. Vuonna 1941 Saksan ilmailuministeriössä (RLM) vallitsi esimerkiksi edelleen luulo siitä, että jo käytössä olevat hävittäjät riittäisivät sodan voittamiseen. Toisena syynä oli todennäköisesti myös Messerschmittin Bf 109:n ympärille rakentunut hävittäjämonopoli, jota RLM suojeli.


title: Henschel P.75

text: Henschel palasi vielä 1943 canard-koneiden pariin yhtiön kehittäessä Argus As 014 -sysäysputkimoottoria voimanlähteenään käyttävää P.87-hävittäjää. Tämäkään projekti ei tosin ehtinyt piirustuksia pidemmälle ennen sodan päättymistä.


title: The Impalas

text: The Impalas oli yhdysvaltalainen lauluyhtye, joka perustettiin 1950-luvulla Brooklynissa New Yorkin kaupungissa.


title: The Impalas

text: Yhtyeen kokoonpano oli useimmista muista aikalaisyhtyeistä poikkeava sikäli, että sen soololaulaja oli afroamerikkalainen, tuolloin vasta 15-vuotias Joe "Speedo" Frazier, ja hänen lisäkseen kvartetissa oli kolme valkoista taustalaulajaa.


title: The Impalas

text: Solistin lisäksi yhtyeen muutkin jäsenet eli Lenny Renda, Dick Wagner ja Tony Carlucci olivat vielä koulupoikia. Frazier liittyi mukaan muita myöhemmin.


title: The Impalas

text: Automerkkiin liittyvän nimensä yhtye sai Rendan isän uuden Chevrolet Impalan mukaan. Autojen nimet olivat tuolloin muutenkin lauluyhtyeiden suosiossa. Tunnetuimpia yhtyeitä olivat The Belvederes, Bonnevilles, Corvairs, Edsels, El-Dorados, Fiestas, Fleetwoods, Lincolns, Montereys, Montclairs, Starfires ja V-Eights.


title: The Impalas

text: The Impalasin suurin hitti oli Cub-merkille levytetty "Sorry (I Ran All the Way Home)" (Cub 9022), joka nousi Yhdysvalloissa Billboardin listan kärkikymmenikköön huhtikuussa 1959 ja oli parhaimmillaan sijalla kaksi. Se oli yhtyeen ensimmäinen ja ainoa Top 10 -hitti kyseisellä vuosikymmenellä. R&B-listalla se oli sijalla 14. Koko 1950-luvun tilastossa kappale pääsi erään laskutavan mukaan sijalle 248/250. Kappaleen tekijät ovat Giosasi ja Zwirn, ja vuonna 1978 kustannusyhtiö oli Planetary Nom Music Ltd.


title: The Impalas

text: Kappaleen introa levytettäessä Frazier voihkaisi "uh oh" tehtyään virheen. Ääniefekti kuulosti kuitenkin mielenkiintoiselta ja se otettiin mukaan lopulliseenkin versioon.


title: The Impalas

text: Singlen suosio oli pitkälti sen ansiota, että kvartetti oli mukana Alan Freedin Easter Show’ssa Brooklyn Foxissa.


title: The Impalas

text: Britanniassa yhtyettä voidaan hyvällä syyllä nimittää ns. yhden hitin ihmeeksi, sillä syyskuuhun 1978 mennessä kappale on ollut ainoa, joka on siellä noussut kansalliselle Top 30 -listalle.


title: The Impalas

text: Yhtyeen seuraavaa singleä "Oh, What a Fool" tilattiin jo ennakolta 100 000 kappaletta, mutta siitä ei kuitenkaan tullut hittiä. Singlen kääntöpuolella on balladi "Sandy Went Away".


title: The Impalas

text: Singlekappale "Fool Fool Fool" (Cub 9033) oli Yhdysvalloissa pienoinen hitti ollen Billboard Hot 100 -listalla viisi viikkoa. Paras sijoitus oli 86.


title: The Impalas

text: Yhtyeen LP-levystä (Cub S-8003) on jälkikäteen ilmestynyt ruotsalaisten julkaisema albumi "Sorry (I Ran All the Way Home)" (Star-Club Records JAN 33-8035). Orkesteria johtaa Leroy Holmes, ja orkesterissa on mukana mm. puhallinsoittajia, kitaristi ja saksofonisti. Nimikappaleen lisäksi albumilla on vuonna 1959 levytetyt iskelmälliset kappaleet "She Belongs to Me", "Mommy-o", "Oh What a Fool", "Woodchuck Song", "Cupid", "Sandy Went Away", "Chum", "Fool Fool Fool", "You Want (Too Much Too Soon)", "All But the Memory of You" ja "The Loves We Share". Kvartetin tyyliä on verrattu yhtyeisiin The Fleetwoods ja The Castells.


title: The Impalas

text: The Impalasin taustalla soittanut rumpali Vinny Cognato on toiminut myös Salutations-yhtyeessä ja myöhemmin 1970-luvun lopulla uudelleen muodostetussa The Elegants -yhtyeessä. – Jaska Filppula: "Chicago 1957" (WSOY 2002)


title: Henschel P.135

text: Henschel P.135 oli suunnitteluasteelle jäänyt saksalainen yksipaikkainen suihkuhävittäjä. Sitä ei ehditty saada tuotantoon ennen toisen maailmansodan loppua.


title: Henschel P.135

text: Arado ja Henschel tekivät laajan yhteistyösopimuksen vuoden 1944 lopulla, jonka puitteissa yhtiöt jakoivat toisilleen keräämiään tietoja aerodynamiikasta ja nuolisiivistä. Tämän lisäksi Alexander Lippisch jakoi omaa aerodynamiikan tietämystään yhtiön kanssa. Vuoden 1945 alussa Henschelillä työskennellyt Friedrich Nicolaus aloitti saatujen tietojen pohjalta deltasiipisen peräsimettömän hävittäjän kehityksen. Koneen esittelyä edeltänyt esiprojekti saatiin valmiiksi helmikuussa 1945.


title: Henschel P.135

text: P.135:stä oli tarkoitus tulla lyhytrunkoinen puu-metallirakenteinen peräsimetön hävittäjä. Aseistus, ohjaamo ja HeS 011A -suihkumoottori oli tarkoitus mahduttaa koneen metallirakenteiseen runkoon. Viisiosaiset siivet oli tarkoitus valmistaa puusta parempien materiaalien puutteen takia.


title: Henschel P.135

text: Projektia arvioinut komitea oli yleisesti tyytyväinen siihen, mutta oli kriittinen P.135:n moottorin imuilma-aukon pituuden suhteen, ja olisi halunnut koneeseen perinteisen peräsimen. Komitean 27-28. helmikuuta 1945 pidetyssä kokouksessa P.135 sijoittui toiseksi Messerschmittin ehdokkaan jälkeen.


title: Henschel P.135

text: P.135 sai sodan lopulla täydelliset tulokset sille tehdyissä lisätuulitunnelikokeissa, ja niiden seurauksena sen massatuotannon valmistelu aloitettiin. Projekti keskeytyi lopulta toisen maailmansodan loppumiseen.


title: Peshawarin kirkkoisku

text: Peshawarin kirkkoisku tehtiin Pakistanin Peshawarissa 22. syyskuuta 2013, kun kaksi terroristia räjäytti itsensä anglikaanisessa All Saints' -kirkossa sunnuntaipalveluksen jälkeen. Kyseessä on Pakistanin vakavin kristittyjä vastaan tehty hyökkäys. Iskussa kuoli 85 henkilöä ja yli 100 loukkaantui. Tekoa seurasivat maanlaajuiset protestit. Pakistanin Talibanin edustaja kiisti järjestönsä osallisuuden. Kaksi Talibaniin kytkeytyvää militanttiryhmää kuitenkin otti vastuun teosta ja ilmoitti sen olleen reaktio Yhdysvaltain tekemiin ilmaiskuihin Pakistanissa.


title: Peshawarin kirkkoisku

text: Ennen iskua hyökkääjät ampuivat kahta turvamiestä, joista yksi kuoli ja toinen haavoittui. Iskun kohteena ollut kirkko muistuttaa moskeijaa, ja se oli toiminut kaupungissa rauhan ja harmonian symbolina.


title: Uusin testamentti

text: Uusin testamentti on teologi Terho Pursiaisen vuonna 1969 julkaistu teos, joka ilmestyi kustannusyhtiö Tammen yhteiskunnallisia pamfletteja käsittäneessä "Huutomerkki"-sarjassa. Kirjasta otettiin kahden vuoden aikana seitsemän painosta ja sitä myytiin yhteensä 21 600 kappaletta. Pamfletin kahdeksas painos ilmestyi 1993 ja se on lisäksi julkaistu osana Pursiaisen koottuja teoksia vuonna 2005.


title: Uusin testamentti

text: Pursiainen oli Uusimman testamentin kirjoittaessaan akateemisen perustutkinnon suorittanut 23-vuotias teologi ja vasta vihitty pappi, joka toimi uskonnon sijaisopettajana Ressun lukiossa. Valtakunnallisesti tunnetuksi hän nousi, kun Pursiaisen naapurina asunut Hannu Taanila pyysi häntä vieraaksi Lenita Airiston kanssa juontamaansa Yleisradion "Jatkoaika"-keskusteluohjelmaan. Pursiainen esiintyi ohjelmassa yhdessä keskustapuolueen puheenjohtajan Johannes Virolaisen ja liberaalisen kansanpuolueen kansanedustajan Pirkko Aron kanssa. Ohjelman jälkeen Tammi tilasi häneltä kirjan Huutomerkki-sarjaansa. Uusinta testamenttia kirjoittaessaan Pursiainen luetutti tekstiään säännöllisesti opiskelutoverillaan Simo Knuuttilalla, joka nykyään toimii muun muassa professorina Suomen Akatemiassa.


title: Uusin testamentti

text: Uusin testamentti herätti ilmestymisensä jälkeen suurta pahennusta. Kohun johdosta Pursiainen sai häirikköpuheluita sekä tappouhkauksia. Pursiainen muun muassa kyseenalaisti teoksessaan Raamatun opetusten erehtymättömyyden sekä ylösnousemuksen ja piti osaa Raamatun tarinoista paikkansapitämättöminä tai aikojen saatossa muuntuneena totuutena. Hänen mukaansa Jeesus oli vallankumouksellinen, jonka opetuksia oikeassa kristillisyydessä nimenomaan pitäisi noudattaa. Kohua herätti myös Pursiaisen kehotus aseelliseen vallankumoukseen, jota hänen mukaansa edellytti Jumalan vaatiman oikeudenmukaisuuden toteuttaminen. Pursiainen kannatti Latinalaisen Amerikan maissa 1960-luvulla syntynyttä niin sanottua "vapautuksen teologiaa". Teologisen ja yhteiskunnallisen pohdinnan lisäksi Uusin testamentti sisälsi myös aikansa modernin raamatuntutkimuksen lähtökohtien ja tulosten esittelyä.


title: Uusin testamentti

text: Toukokuussa 1969 kokoomuksen kaupunginvaltuutettuna toiminut Vuokko Juhola teki Pursiaisen kirjasta kantelun Helsingin hiippakunnan tuomiokapitulille ja oikeuskansleri Jaakko Enäjärvelle. Sen toisena allekirjoittajana oli varatuomari Erkki Könkkölä. Tuomiokapituli puolestaan siirsi asian käsittelyn lääninhallitukselle, joka aloitti poliisitutkinnan. Kantelussa Pursiaista syytettiin kirkkolain eri pykälien rikkomisesta, lisäksi hänen väitettiin syyllistyneen muun muassa valtiopetokseen sekä yleistä turvallisuutta vaarantavaan rikokseen. Kirkon johtoa Juhola syytti kantelussaan virkavirheestä, kun se ei ollut ryhtynyt toimenpiteisiin Pursiaista vastaan. Lisäksi vaadittiin pohdittavaksi, oliko Pursiainen ylipäänsä kelvollinen toimimaan pappina.


title: Uusin testamentti

text: Yleisradion haastattelussa Pursiainen kummeksui Juholan käyttämiä keinoja hänen vaientamisekseen, koska Pursiaisen mielestä asioista olisi voitu käydä julkista keskustelua. Lisäksi hän syytti Juholaa maailman epäoikeudenmukaisuudesta hyötyvien tahojen äänitorveksi. Lopulta lääninhallitus teki päätöksen, ettei Pursiainen ollut syyllistynyt rikokseen ja myös tuomiokapitulilta tuli vapauttava päätös äänin 3–2.


title: Uusin testamentti

text: Pursiaisen mukaan kirjasta syntynyt jupakka sai hänet poliittisen vasemmiston pariin, vaikka hän ei ollut aikasemmin kiinnostunut puoluepolitiikasta. Vuoden 1970 eduskuntavaaleissa Pursiainen oli SKDL:n ehdokkaana Helsingin vaalipiirissä ja valittiin kansanedustajaksi äänivyöryllä. Saamansa julkisuuden johdosta Pursiainen pyydettiin jouluna 1969 saarnaamaan Helsingin pitäjän kirkossa järjestettyyn nuorten joulukirkkoon. Tilaisuus vaikutti myöhemmin nykyisen virsikirjan virren numero 175 syntyyn.


title: Vuokko Juhola

text: Vuokko Onerva Juhola (s. 18. joulukuuta 1926 Kouvola) on suomalainen opettaja ja entinen kansanedustaja. Koulutukseltaan hän on maatalous- ja metsätieteiden lisensiaatti ja valtiotieteen maisteri.


title: Vuokko Juhola

text: Juhola kirjoitti ylioppilaaksi Kouvolan lyseosta vuonna 1947 ja opiskeli sen jälkeen Helsingin yliopistossa. 1960- ja 1970-luvuilla hän toimi opettajana muun muassa Helsingin kotitalousopettajaopistossa sekä Helsingin yliopistossa. Helsingin kaupunginvaltuustossa Juhola oli kokoomuksen edustajana vuodet 1969–1993. Kansanedustajaksi hän nousi kristillisen liiton Olavi Majlanderin kuoltua Rissalan lentoturmassa lokakuussa 1978. Juhola oli eduskunnassa ainoastaan vaalikauden loppuun, maaliskuuhun 1979 saakka.


title: Vuokko Juhola

text: Vuonna 1969 Juhola nousi julkisuuteen, kun hän teki Helsingin hiippakunnan tuomiokapitulille ja oikeuskanslerille kantelun Terho Pursiaisen kirjasta "Uusin testamentti".


title: Håkan

text: Håkan on skandinaavinen miehen etunimi, jonka alkumuoto on ollut muinaisnorjan Hakon. Nykynorjassa nimi esiintyy muodossa Håkon, ja useiden Norjan kuninkaiden nimenä on ollut Haakon.


title: Håkan

text: Nimen alkuperästä ei ole varmaa tetoa. Sen on arveltu johtuvan sanasta "hag", joka tarkoittaa "hyödyllistä" tai "kätevää", mutta se saattaa myös johtua "korkeaa jälkeläistä" tarkoittavista sanoista.


title: Håkan

text: Suomessa nimi Håkan tai Hakon on ollut käytössä jo keskiajalla. Sen suomenkielisenä vastineena on ollut käytössä Hakuni, joka esiintyy yhä paikannimissä, mutta yhtään sen nimistä henkilöä ei Suomessa nykyisin ole. Nimi Håkan on Väestörekisterikeskuksen tietojen mukaan annettu 1900-luvun alusta vuoden 2009 loppuun mennessä 2837 henkilölle. Håkanin nimipäivä on suomenruotsalaisen kalenterin mukaan 28. heinäkuuta.


title: Åkerman & Lund Orgelbyggeri

text: Åkerman & Lund Orgelbyggeri Ab on Ruotsin Knivstassa toimiva urkurakentamo. Yhtiön perusti ruotsalainen Per Larsson Åkerman (1826–1876). Hän opiskeli urkurakentajien oppilaana, ensin vuodesta 1844 Västra Vingåkerissa ja sen jälkeen Tukholmassa ja suoritti siellä Teknillisessä oppilaitoksessa tutkinnon vuonna 1850. Hän sai erioikeuden rakentaa urkuja vuonna 1852. Hän täydensi stipendin turvin opintojaan ulkomailla, muun muassa Brysselissä. Vuosina 1857–1860 hän työskenteli Strängnäsissä Erik Adolf Setterquistin kanssa. 1860 hän muutti Tukholmaan ja perusti oman urkurakentamon ja vuonna 1866 urkujen rakentaminen jatkui työtoveri Carl Johan Lundin kanssa yhteisessä yhtiössä.


title: Åkerman & Lund Orgelbyggeri

text: Åkerman kuoli vuonna 1876 ja Lund johti yhtiötä vuoteen 1905 asti, toimitilat oli muutettu Sundbybergiin. Lundin kuoltua yhtiötä jatkoi John Johansson, toiminimenä oli Åkerman & Lunds nya orgelfabriks Ab. Vuonna 1974 yhtiön hankkivat omistukseensa Lars Norgren ja Knut Kaliff, yhtiön nimeksi muuttui nykyinen Åkerman & Lund Orgelbyggeri. Kaliff jätti yhtiön 1980-luvun puolivälissä. Nykyään yhtiön johtaja on Hans-Petter Schröder. Yhtiössä on kymmenkunta työntekijää.


title: Åkerman & Lund Orgelbyggeri

text: Per Larsson Åkerman rakensi ensimmäiset urut Suomeen vuonna 1869, ne tulivat Helsingin Vanhaan kirkkoon, niissä on 32 äänikertaa ja ovat käytössä edelleen.


title: Åkerman & Lund Orgelbyggeri

text: Sen jälkeen yhtiö on rakentanut Suomeen muutamat muutkin urut, esimerkiksi:


title: Åkerman & Lund Orgelbyggeri

text: Åkerman & Lund rakensi yhteistyössä saksalaisen Paschen Kiel Orgelbaun kanssa ranskalais-romanttiset 58-äänikertaiset urut Keski-Porin kirkkoon vuosina 2006–2007.


title: Bentsotrikloridi

text: Bentsotrikloridi (CHCl) on tolueenin kloorattu johdannainen. Yhdistettä käytetään kemianteollisuudessa muiden orgaanisten yhdisteiden valmistamiseen.


title: Bentsotrikloridi

text: Huoneenlämpötilassa bentsotrikloridi on väritöntä nestettä. Yhdiste liukenee useisiin orgaanisiin liuottimiin kuten dietyylieetteriin ja bentseeniin, mutta reagoi alkoholien kanssa muodostaen bentsoehapon ortoestereitä. Se reagoi myös veden kanssa hydrolysoituen emäksisissä ja happamissa olosuhteissa bentsoehapoksi. Mikäli vettä on vähän, muodostuu bentsoyylikloridia. Hydrolyysireaktioita katalysoivat Lewis-hapot. Karboksyylihappojen ja happoanhydridien kanssa bentsotrikloridi muodostaa bentsoyylikloridia ja karboksyylihaposta tai anhydridistä niitä vastaavan happokloridin. Bentsotrikloridista voidaan valmistaa bentsotrifluoridia vetyfluoridin tai muiden fluoridien avulla. Yhdisteelle tapahtuu myös tyypillisiä elektrofiilisia aromaattisia substituutioita kuten nitraus.


title: Bentsotrikloridi

text: Bentsotrikloridi on myrkyllinen yhdiste ja se on todennäköisesti myös karsinogeeninen. Suomessa aine luokitellaan syöpäsairauden vaaraa aiheuttavaksi kemikaaliksi.


title: Bentsotrikloridi

text: Bentsotrikloridia valmistetaan klooraamalla tolueenia fotokemiallisella reaktiolla hyödyntäen UV-säteilytystä 100–140 °C:n lämpötilassa. Välituotteina reaktiossa muodostuu bentsyylikloridia ja bentsaalikloridia. Bentsotrikloridin valmistus suoritetaan sivutuotteiden muodostumisen ehkäisemiseksi usein jatkuvatoimisena prosessina.


title: Bentsotrikloridi

text: Tärkein bentsotrikloridin käyttökohde on bentsoyylikloridin valmistus. Muita bentsotrikloridista syntetisoitavia yhdisteitä ovat väriaineiden valmistuksessa käytettävä bentsotrifluoridi, muovien UV-stabiloijana käytettävät hydroksibentsofenonijohdannaiset, hyönteismyrkyt, rikkaruohomyrkyt ja lääkeaineet.


title: Saniaisorneero

text: Saniaisorneero ("Synallaxis azarae") on orneeroiden heimoon kuuluva varpuslintu.


title: Saniaisorneero

text: Saniaisorneeroa tavataan Argentiinassa, Boliviassa, Ecuadorissa, Kolumbiassa ja Perussa. Lajia on kuvattu yleiseksi, ja sen kanta on vakaa. Se on luokiteltu elinvoimaiseksi.


title: Pitkäpyrstöorneero

text: Pitkäpyrstöorneero ("Synallaxis courseni") on orneeroiden heimoon kuuluva varpuslintu.


title: Pitkäpyrstöorneero

text: Pitkäpyrstöorneeroa tavataan Perussa. Lajin populaatioksi arvioidaan 1 000–2 499 yksilöä. Se on luokiteltu vaarantuneeksi, koska sen populaatio on pieni ja sen tiedetään esiintyvän vain muutamilla paikoilla.


title: Savanniorneero

text: Savanniorneero ("Synallaxis albescens") on orneeroiden heimoon kuuluva varpuslintu.


title: Savanniorneero

text: Savanniorneeroa tavataan laajalla alueella Keski-Amerikassa ja Etelä-Amerikan pohjois- ja keskiosissa. Lajia on kuvattu yleiseksi, ja se on runsastumassa. Se on luokiteltu elinvoimaiseksi.


title: Mustarintaorneero

text: Mustarintaorneero ("Synallaxis albigularis") on orneeroiden heimoon kuuluva varpuslintu.


title: Mustarintaorneero

text: Mustarintaoneeroa tavataan Bolivian länsirajalta Perun, Ecuadorin ja läntisen Brasilian kautta eteläiseen Kolumbiaan ulottuvalla alueella. Brasiliassa levinneisyysalue myötäilee Amazonin yläjuoksua yltäen Rio Negron yhtymäkohdan tienoille. Lajia on kuvattu melko yleiseksi, ja se on runsastumassa. Se on luokiteltu elinvoimaiseksi.


title: Harmaaotsaorneero

text: Harmaaotsaorneero ("Synallaxis hypospodia") on orneeroiden heimoon kuuluva varpuslintu.


title: Harmaaotsaorneero

text: Harmaaotsaoneeroa tavataan Boliviassa, Brasiliassa, Paraguayssa ja Perussa. Lajia on kuvattu harvinaiseksi ja laikuttaisesti esiintyväksi, mutta sen kanta on vakaa. Se on luokiteltu elinvoimaiseksi.


title: Mustapyrstöorneero

text: Mustapyrstöorneero ("Synallaxis rutilans") on orneeroiden heimoon kuuluva varpuslintu.


title: Mustapyrstöorneero

text: Mustapyrstöoneeroa tavataan laajalla alueella Etelä-Amerikan pohjoisosissa. Lajia on kuvattu melko yleiseksi, ja sen kanta on vakaa. Se on luokiteltu elinvoimaiseksi.


title: Kastanjakurkkuorneero

text: Kastanjakurkkuorneero ("Synallaxis cherriei") on orneeroiden heimoon kuuluva varpuslintu.


title: Kastanjakurkkuorneero

text: Kastanjakurkkuorneeroa tavataan Brasiliassa, Ecuadorissa, Kolumbiassa ja Perussa. Lajia uhkaa elinympäristöjen tuhoutuminen, ja se on luokiteltu silmälläpidettäväksi.


title: Punarintaorneero

text: Punarintaorneero ("Synallaxis erythrothorax") on orneeroiden heimoon kuuluva varpuslintu.


title: Punarintaorneero

text: Punarintaorneeroa tavataan Belizessä El Salvadorissa, Guatemalassa, Hondurasissa ja Meksikossa. Lajin populaatioksi arvioidaan 50 000–499 999 yksilöä, ja sen kanta on vakaa. Se on luokiteltu elinvoimaiseksi.


title: Tartarkastike

text: Tartarkastike on majoneesipohjainen kastike, jota käytetään usein kalaruokien – kuten kalapuikkojen – kanssa.


title: Tartarkastike

text: Tartarkastike pohjautuu majoneesiin (kananmuna, sinappi tai etikka, öljy) sekä muihin ainesosiin. Kastikkeesta on useita variaatioita, mutta usein majoneesiin lisätään esimerkiksi kapriksia, maustekurkun paloja, sitruunamehua tai rakuunaa. Sekaan voi lisätä myös sipulia, ruohosipulia tai tuoretta persiljaa tai tilliä. Myös kovaksi keitettyjä kananmunia, oliiveja tai Dijon-sinappia lisätään tartarkastikkeen joihinkin versioihin. Tartarkastike muistuttaa hieman remoulade-kastiketta.


title: Tartarkastike

text: Tartarkastiketta on kuvattu keittokirjoissa 1800-luvulta alkaen. Nimi johtaa ranskan termistä sauce tartare, joka on nimetty Euraasian arokansan tataarien mukaan (ranskaksi tartare). Mistä tämä nimitys juontaa juurensa, on epäselvää.


title: Saurashtra-kirjaimisto

text: Saurashtra on saurashtran kielelle 1800-luvun lopulla kehitetty abugida-tyyppinen kirjoitusjärjestelmä. Se perustuu brahmi-kirjoitukseen ja sen monet kirjaimet muistuttavat orijalaisen tai gudžaratilaisen kirjaimiston vastaavia merkkejä.


title: Saurashtra-kirjaimisto

text: Saurashtran kieltä voidaan kirjoittaa saurashtra-kirjaimiston lisäksi tamililaisella, telugulaisella tai devanagari-kirjaimistolla. Yleisimmin käytetty on tamililainen kirjaimisto, joka on muokattu saurashtran kirjoittamiseen sopivaksi. Puhujien keskuudessa on kuitenkin erimielisyyttä siitä, mikä aakkosto soveltuu parhaiten saurashtran kirjoittamiseen.


title: Saurashtra (alue)

text: Saurashtra (, ) on alue Gujaratin osavaltiossa Intian länsirannikolla. Se sijaitsee Kathiawarin niemimaalla Kutchinlahden ja Khambatinlahden välissä.


title: Saurashtra

text: Saurashtra voi tarkoittaa seuraavia asioita:


title: Salomonsaarten dollari

text: Dollari (ISO 4217 koodi: SBD) on ollut Salomonsaarten virallinen valuutta vuodesta 1977. Yleensä siitä käytetään lyhennystä "$" tai vaihtoehtoisesti "SI$", joka erottaa sen muista dollarivaluutoista. Valuutta jakaantuu 100 senttiin.


title: Salomonsaarten dollari

text: Ennen Salomonsaarten dollaria maassa käytettiin muiden maiden valuuttoja. Yleisimmin käytettiin Australiassa tuolloin käytössä olleita puntia. Salomonsaaret oli kuitenkin myös julkaissut oman vastaavan setelisarjansa, jota kutsuttiin nimellä Salomonsaarten punta.


title: Salomonsaarten dollari

text: Kun Salomonsaaret siirtyivät imperialistisen Japanin hallintaan, Tyynenmeren punnasta tuli maan virallinen valuutta sotien päättymiseen saakka. Vuonna 1966 Australian dollari otettiin käyttöön punnan sijasta virallisena valuuttana ja sitä käytettiin Salomonsaarilla vuoteen 1976 asti.


title: Salomonsaarten dollari

text: Valtion itsenäistyessä vuonna 1977 julkaistiin Salomonsaarten dollari, joka otettiin käyttöön Australian dollarin valuuttakurssilla. Vuoteen 1979 näiden kahden dollarivaluutan kurssi pysyi samana, mutta sen jälkeen Salomonsaarten dollari on heikentynyt nopeasti. Nykyään yksi Salomonsaarten dollari vastaa noin 15 Australian senttiä.


title: Salomonsaarten dollari

text: Vuonna 1977 julkaistiin kolikkosarja, johon kuuluivat 1, 2, 5, 10 ja 20 sentin kolikot, sekä 1 dollarin kolikko. Senttikolikot olivat saman kokoisia, painoisia ja värisiä kuin vastaavat Australian kolikot. 1 dollarin kolikko oli seitsenkulmion muotoinen ja valmistettu kuparinikkelisekoituksesta.


title: Salomonsaarten dollari

text: Vuonna 1985 1 ja 2 sentin kolikot alettiin valmistaa pronssipäällystetystä teräksestä. Vuonna 1990 5, 10 ja 20 sentin kolikoissa siirryttiin nikkelipäällysteisiin teräskolikkoihin. Vuonna 1988 julkaistiin uusi 50 sentin kolikko, joka oli 12-kulmainen ja materiaaliltaan kuparinikkelisekoitetta. Korkean inflaation vuoksi 1 ja 2 sentin kolikoille tarve väheni kun tuotteiden hintoja alettiin pyöristää lähimpään 5 senttiin.


title: Salomonsaarten dollari

text: Toinen kolikkosarja julkaistiin vuonna 2012. Käyttöön otettiin kooltaan aikaisempia pienemmät 10, 20 ja 50 sentin nikkelikolikot, sekä 1 ja 2 dollarin messinkikolikot. Kahden dollarin kolikko korvasi aiemmin käytössä olleen kahden dollarin setelin. 1, 2 ja 5 sentin kolikoiden valmistaminen lopetettiin käytännön syistä. Kaikissa Salomonsaarten kolikoissa esiintyy valtionpäämiehen, Kuningatar Elisabet II:n muotokuva.


title: Salomonsaarten dollari

text: 24. lokakuuta 1977 julkaistiin 2, 5 ja 10 dollarin setelit. Vuonna 1980 setelisarjaan lisättiin 20 dollarin seteli. Ensimmäisessä setelisarjassa esiintyy Kuningatar Elisabet II, mutta sittemmin hänen muotokuvansa on korvattu valtion kansallisvaakunalla. 50 dollarin seteleitä alettiin painaa vuonna 1986 ja 100 dollarin seteleitä vuonna 2006. Polymeerivalmisteinen kahden dollarin seteli korvasi vanhan puuvillakuituisen setelin vuonna 2001, mutta vuonna 2006 siirryttiin jälleen puuvillakuituseteleihin. Vuoden 2006 setelisarjassa otettiin käyttöön useita uusia turvallisuustekijöitä kuten kirkkaammat taustavärit, mikrotulostettu hologramminauha sekä turvalanka.


title: Salomonsaarten dollari

text: Kaikkien seteleiden kuvitus pohjautuu valtion perinteisiin ja kulttuuriin. Jokaisen seteliyksikön kuvituksessa on oma teemansa.


title: Salomonsaarten dollari

text: Kaikki setelit painaa Salomonsaarten Keskuspankki.


title: Kaíti Garmpí

text: Aikateríni ”Kaíti” (”Katy”) Garmpí (, kansainvälisesti usein "Katy Garbi", s. 8. kesäkuuta 1961 Kreikka) on kreikkalainen laïkó- ja poplaulaja. Garmpí on nauttinut suosiota varsinkin kotimaassaan Kreikassa sekä Kyproksella, mutta myös Turkissa ja Bulgariassa.


title: Kaíti Garmpí

text: Garmpí edusti Kreikkaa vuoden 1993 Eurovision laulukilpailussa kappaleella ”Elláda, chóra tou fotós” ja sijoittui yhdeksänneksi.


title: Teemu Leinonen

text: Teemu Leinonen on suomalainen professori ja taiteen tohtori. Hän toimii Aalto-yliopiston taiteiden ja suunnittelun korkeakoulun median laitoksella uuden median muotoilun ja oppimisen professorina. Vuosina 2014-2017 hän toimi korkeakoulun tutkimuksesta vastaavana varadekaanina.


title: Teemu Leinonen

text: Ennen media-alaa Leinonen opiskeli Tampereen yliopistossa kasvatustieteitä, sosiologiaa ja kansainvälisiä suhteita.


title: Teemu Leinonen

text: Leinonen toimii Wikimedia-säätiön (Wikimedia Foundation) neuvonantajana. Kaudella 2013–2014 hän oli Taiteen edistämiskeskuksen media-, sarjakuva- ja kuvitustaiteen toimikunnan jäsen.


title: Sadamu Komachi

text: Sadamu Komachi (小町 定 Komachi Sadamu?, 18. huhtikuuta, 1920 – 15. heinäkuuta, 2012) oli keisarillisen Japanin laivaston ilmavoimien hävittäjälentäjä sekä hävittäjä-ässä. Hän oli arvoltaan sotilasmestari (Suomessa vastaava arvo oli lentomestari). Komachi oli syntyisin Ishikawan prefektuurista ja hän aloitti ilmailu-uransa kesäkuussa 1940, lentokoulusta valmistuttuaan.


title: Sadamu Komachi

text: Komachi oli kotimaassaan melko kuuluisa sota-aikana. Hänen saavutuksistaan kirjoitettiin usein, muiden muassa kotiprefektuurin sanomalehdissä. Lisäksi hän oli huomattavan pitkä ja varsinkin japanilaiseksi, yli 180 cm. Hän osallistui muiden muassa Korallimeren taisteluun, Salomosaarien taisteluihin Guadalcanalilla sekä taisteluun Mariaaneista missä ammuttiin alas. Saburo Sakain tavoin, hänkin taisteli Mitsubishi A6M Reisenillä sekä Kawanishi N1K-1 Shiden-Kai "George" -konetyypillä. Sotilasilmailu-uransa aikana suoritti Sadamu Komachi arviolta 2 500 lentotuntia sekä osallistui 180 "kurvatappeluun" (tark. kaartotaistelua, engl. "dog-fight"). Hän teki kaksi pakkolaskua ja hänet ammuttiin alas kerran. Komachin lentäjätoverit arvioivat hänen saaneen noin 40 pudotusta, mutta Komachin oman arvion mukaan, määrä olisi ollut vain puolet tästä.


title: Sadamu Komachi

text: Komachi selvisi, Sakain ja Akamatsun tavoin sodasta hengissä. Hän esiintyi myös USA:ssa, yhteisissä veteraanilentäjien tapaamisissa.


Helsingin yliopiston pyöräilyseura Prologi ry on vuonna 2005 perustettu rekisteröity yhdistys, joka kokoaa yhteen ensisijaisesti Helsingin yliopistossa opiskelevia ja työskenteleviä pyöräilijöitä. Jäseniä seurassa on noin 90 (vuonna 2014).


title: Helsingin yliopiston pyöräilyseura Prologi

text: Prologin keskeinen toimintamuoto on pyöräkorjaamo Säätämön ylläpito. Pyöräkorjaamo toimii Domus Gaudiumin tiloissa ja on auki jäsenille päivystysaikoina.


text: Muuta seuran toimintaa ovat esimerkiksi sisäpyöräilyvuorot, ajovaatetilaukset ja yhteislenkit.


text: Prologin perustamiskokous pidettiin 26.1.2005 oppimiskeskus Aleksandriassa. Idea seuran perustamisesta oli syntynyt Fillarifoorumilla. Esikuvana seuralle oli Oxfordin ja Cambridgen perinteiset pyöräilyseurat. Kohderyhmäksi haluttiin Helsingin yliopiston opiskelijat, henkilökunta ja alumnit.


text: Tour de Helsinki sai alkunsa Prologin vuosina 2005 ja 2006 järjestetyistä yhteislenkeistä. Vuonna 2007 järjestettiin ensimmäinen varsinainen Tour de Helsinki, jonka järjestelyissä oli mukana Prologin lisäksi Cycle Club Helsinki, Helsingin Polkupyöräilijät, IK-32 ja Vantaan pyöräilijät.


title: Ranskantorakka

text: Ranskantorakka ("Supella longipalpa") eli TV-torakka on torakkalaji, joka kestää kuumuutta ja korkeampia lämpötiloja kuin russakka. Se on "Supella"-suvun ainoa laji.


title: Ranskantorakka

text: Väritykseltään ranskantorakka on kellanruskea, 12–14 mm:n pituinen, js sen selkäkilvessä on tumma täplä. Naaras on lentokyvytön lyhyiden siipiensä vuoksi, kun taas koiras kykenee lentämään hyvin. Munakotelon koko on noin 4 mm x 2,5 mm. Toukka-asteita on 6-8 kappaletta.


title: Ranskantorakka

text: Ranskantorakka on alun perin kotoisin Afrikasta. Se on levinnyt Suomeen 1960-luvulla ja sitä on tavattu siitä lähtien monin paikoin asuinrakennuksista.


title: Berliinin valtionkirjasto

text: Berliinin valtionkirjasto () on Saksan pääkaupungissa Berliinissä toimiva kirjasto, joka on yksi maailman suurimmista. Se on entinen Preussin kuninkaallinen kirjasto, jota ylläpitää nykyisin Preussin kulttuuriperinnön säätiö ("Stiftung Preußischer Kulturbesitz"). Kylmän sodan aikana kirjasto jakautui kahtia, minkä peruina sillä on edelleen Berliinissä kaksi toimipistettä: vanha kirjastotalo Unter den Lindenillä (Unter den Linden 8) ja uusi Kulturforumilla (Potsdamer Strasse 33).


title: Berliinin valtionkirjasto

text: Kirjaston perusti Brandenburgin vaaliruhtinas Fredrik Vilhelm vuonna 1661, ja se sijaitsi aluksi Berliinin kaupunkilinnan apteekkisiivessä. Kirjaston ensimmäinen oma rakennus oli vuonna 1780 Opernplatzille (nykyinen Bebelplatz) valmistunut vanha kirjastotalo eli Alte Bibliothek. Kirjastoon oli aluksi pääsy vain Preussin hovin jäsenillä ja valikoiduilla oppineilla, mutta Humboldt-yliopiston perustamisen yhteydessä vuonna 1810 se avattiin myös opiskelijoille. Korkeatasoinen kirjasto auttoi yliopistoa kohoamaan Saksan ja Euroopan johtavien joukkoon.


title: Berliinin valtionkirjasto

text: Vanhan kirjastotalon käytyä ahtaaksi rakennettiin vuosina 1903–1914 Ernst von Ihnen suunnittelema uusi kirjastorakennus Unter den Lindenin vastakkaiselle puolelle. Paikalta purettiin barokkityylinen, vuonna 1743 valmistunut Preussin tiede- ja taideakatemian vanha rakennus. Uusbarokkia edustanut monumentaalinen kirjastorakennus täytti kokonaisen korttelin, ja sen suuren lukusalin kupoli oli suurempi kuin Berliinin tuomiokirkossa. Kupoli kuitenkin tuhoutui toisessa maailmansodassa. Päätykolmion veistos on kuvanveistäjä Hermann Feuerhahnin tekemä.


title: Berliinin valtionkirjasto

text: Preussin valtionkirjasto oli toiseen maailmansotaan saakka maailman merkittävimpiä kirjastoja. Sodan aikana kirjaston kokoelmia evakuoitiin syksystä 1941 alkaen pommituksilta turvaan luostareihin ja linnoihin eri puolille Saksaa. Sodan jälkeen Saksan itäiselle miehitysvyöhykkeelle jääneet kokoelmat palautettiin alkuperäisiin tiloihinsa Itä-Berliiniin, kun taas läntisen miehitysvyöhykkeen alueella olleista muodostettiin kilpaileva valtionkirjasto Länsi-Berliiniin. Sille valmistui vuosina 1967–1978 Hans Scharounin suunnittelema kirjastorakennus Kulturforumille, aivan Berliinin muurin vierelle. Kokoelmat yhdistettiin Saksojen yhdistymisen jälkeen vuonna 1992 ja jaettiin uudelleen kahden toimipisteen kesken. Nykyisin Unter den Lindenin vanha kirjasto on valtionkirjaston ennen vuotta 1945 ilmestyneen kirjallisuuden tutkimuskirjasto, kun taas Kulturforumin rakennus on sitä uudemman kirjallisuuden lainaus- ja tiedonhakukirjasto. Joitain sodan aikana Saksan valtakunnan itäosiin evakuoituja kokoelmia jäi pysyvästi Puolaan ja entisen Neuvostoliiton maihin, eikä niitä ole palautettu.


title: Berliinin valtionkirjasto

text: Unter den Lindenin vanha kirjastotalo oli kärsinyt sodassa, ja sitä kunnostettiin eri vaiheissa DDR:n aikana. Vanhat lukusalit purettiin vuonna 1965 kokonaan uuden lehtien säilyttämiseen tarkoitetun tornin tieltä. Paikalle rakennetaan arkkitehti HG Merzin suunnittelemaa uutta lasiseinäistä lukusalia.


title: Berliinin valtionkirjasto

text: Kirjasto pyrkii olemaan yleiskirjasto, joka kokoaa tutkimuksen kannalta hyödyllistä kirjallisuutta kaikilta aloilta, kaikista maista ja kaikilla kielillä. Se on nykyään saksankielisen kielialueen tärkein tutkimuskirjasto. Sitä ylläpitää Preussin kulttuuriperinnön säätiö, ja se saa rahoituksensa Saksan valtiolta. Lainoja tehdään noin 1,2 miljoonaa vuosittain.


title: Berliinin valtionkirjasto

text: Kirjaston kokoelmat käsittävät yli kymmenen miljoonaa kirjaa, joista yli 200 000 on harvinaisuuksia. Lisäksi kokoelmiin kuuluu yli 13 miljoonan kuvan kuvakokoelmat, 2,7 miljoonaa mikrofilmiä, yli miljoona karttaa ja kartastoa, lähes puoli miljoonaa painettua nuottia, yli 300 000 käsin kirjoitettua tekstiä, 180 000 sanomalehden numeroa, 25 000 aikakausjulkaisua tai julkaisusarjaa, yli 40 000 vanhaa itämaista ja yli 18 000 länsimaista käsikirjoitusta, 18 000 inkunaabelia ja yli neljätuhatta tietokantaa. Kokoelmissa on joitain arvokkaita harvinaisuuksia, kuten Ludvig Saksalaisen psalttari 800-luvulta, Nicolaus Cusanuksen Saksan kartta vuodelta 1491, kappale Gutenbergin Raamattua sekä monien tunnettujen musiikkiteosten alkuperäiskäsikirjoitukset, joukossa Johann Sebastian Bachin Matteus- ja Johannes-passiot ja Ludwig van Beethovenin 5. ja 9. sinfonia. Wolfgang Amadeus Mozartin alkuperäiskäsikirjoitusten kokoelma on maailman laajin. Kokoelmien vanhin käsikirjoitus on Raamatun sananlaskujen kirjan koptilainen koodeksi 200-luvulta, ja vanhin painettu kirja on eräs 700-luvulta peräisin oleva japanilainen buddhalainen teksti.


title: Don Page

text: Don N. Page on kanadalainen fyysikko, joka työskentelee Albertan yliopistossa Kanadassa. Hänen työnsä keskittyvät kvanttikosmologiaan ja teoreettiseen painovoimafysiikkaan. Hän väitteli filosofian tohtoriksi vuonna 1976 Kalifornian teknisessä yliopistossa (Caltech).


title: William Wootters

text: William Wootters on yhdysvaltalainen teoreettinen fyysikko ja yksi kvantti-informaatioteorian perustajista. Hänet tunnetaan Benjamin Schumacherin innoittajana, kun tämä sai inspiraation termille "kubitti". Wootters väitteli filosofian tohtoriksi Texasin yliopistosta Austinissa vuonna 1980.


title: Benjamin Schumacher

text:
Benjamin Schumacher on yhdysvaltalainen fyysikko, joka työskentelee pääasiassa kvantti-informaatioteorian parissa. Scumacher väitteli filosofian tohtoriksi Texasin yliopistosta vuonna 1990. Häntä pidetään myös yhtenä termin "kubitti"
lanseeraajista laajempaan tiedeyhteisön tietoisuuteen William Woottersin inspiroimana.


title: Stephen Wiesner

text: Stephen Wiesner (s. 1942) on Israelissa työskentelevä fyysikko. Häntä pidetään ensimmäisenä, joka käytti termiä kubitti vuonna 1983.


title: Michaela Garecht

text: Michaela Joy Garecht (s. 24. tammikuuta 1979) oli 9-vuotias tyttö, joka kidnapattiin Haywardissa, San Franciscon lahden alueella Kaliforniassa 19. marraskuuta 1988. Sieppaus tapahtui paikallisen ruokakaupan parkkipaikalla Mission Boulevardin ja Lafayette Avenuen kulmassa. Kauppa tunnettiin tuolloin nimellä "Rainbow Market", nykyään se on "Mexico Super". Sieppauksen silminnäkijä oli Michaelan mukana ollut ystävä. Hän on edelleen kateissa, ja tapaus on ratkaisematta ja tutkinnan alla. Michaelan sieppaajan henkilöllisyys ei ole selvinnyt, ja myös kidnappauksessa käytetty ajoneuvo on yhä tunnistamatta.


title: Michaela Garecht

text: Michaela Garecht kidnapattiin aamulla noin klo 10.15 lauantaina 19. marraskuuta 1988. Oli kiitospäivän loman ensimmäinen päivä. Kymmeneltä aamulla Michaela lähti kotoaan ystävänsä Trinan kanssa vain parin korttelin päässä sijaitsevaan markettiin saatuaan luvan äidiltään. He ajoivat potkulaudoillaan kauppaan ostaakseen karkkia ja limonadia ja jättivät potkulaudat kaupan oven viereen. Palattuaan he lähtivät kävelemään takaisin kotiin päin unohtaen potkulaudat kokonaan, kunnes muistivat ne puolessa välissä parkkipaikkaa. Tytöt kääntyivät takaisin hakemaan ystävälle kuuluneita potkulautoja, jolloin he huomasivat toisen niistä kadonneen jättöpaikalta. Michaela huomasi potkulaudan kauempana parkkipaikalla, kolmen parkkiruudun päässä pysäköidyn auton vieressä. Hän meni hakemaan sitä, jolloin viereen pysäköidystä autosta hyppäsi tuntematon valkoihoinen mies, joka tarttui kiljuvaan Michaelaan ja heitti hänet autonsa takapenkille. Michaelan ystävä oli ainut todistaja, joka juoksi kauppaan hakemaan apua. Sieppaaja pakeni autollaan Michaela mukanaan kohti läheistä Union Cityä. Tytöstä ei ole sen jälkeen tehty ainuttakaan havaintoa..


title: Michaela Garecht

text: Todistajan kuvauksen mukaan sieppaaja oli tuolloin noin kaksikymppinen valkoihoinen mies, jolla oli olkapäille ulottuvat, tummanvaaleat hiukset. Hänellä oli aknea tai rokonarpia kasvoissaan, ja hän oli pituudeltaan noin 183 cm ja hoikkarakenteinen. Sieppaajan ajama auto oli vanhamallinen amerikkalainen sedan, joka oli vaalea kullan- tai kermanvärinen ja mahdollisesti neliovinen, jossa oli valot takapuskurissa. Auton etupuskuri näytti vahingoittuneelta, eli auto oli saattanut aiemmin olla kolarissa.


title: Michaela Garecht

text: Michaelan äiti on Sharon Murch ja isä Rod Garecht. Hän oli perheen ensimmäinen lapsi, ja hänellä on neljä sisarusta: Alex, Libby, Robbie ja Johnna, joista jälkimmäinen syntyi viisi vuotta Michaelan sieppauksen jälkeen. Hänen vanhempansa ovat myöhemmin eronneet, ja perhe on muuttanut pois Haywardista. Michaelalla oli 9-vuotiaana vaaleat hiukset, mutta väri on iän myötä saattanut tummentua. Hän saattaa nyt tarvita myös näönkorjausta ja on mahdollisesti kasvanut hyvin pitkäksi; kaikki hänen sisaruksensa ovat pitkiä.


title: Michaela Garecht

text: Michaela Garechtin sieppaus johti yhteen Haywardin poliisin laajimmista etsinnöistä Kaliforniassa, ja he saivat 5000 vihjettä ensimmäisen vuoden aikana. Vuonna 1994 Michaelan tapaukseen liittyviä vihjeitä oli "The Daily Review" -lehden mukaan tullut jo 15 000. Yli kaksi vuosikymmentä myöhemmin tutkinnat jatkuvat, eikä tapausta ole suljettu. Se on avoin tapaus myös FBI:ssa, ja sen uskotaan olevan yhä ratkaistavissa.


title: Michaela Garecht

text: Sieppauksen jälkeen Michaelan kuva oli maitotölkkien kyljessä maanlaajuisesti ja katoamisjulisteita levitettiin ympäri yhteisöä. Hänen sieppauksensa on yksi suuriprofiilisimmista lapsen katoamistapauksista Amerikassa, ja se on saanut maailmanlaajuistakin huomiota mediassa.


title: Michaela Garecht

text: Michaela Garechtin tapausta on käsitelty useissa kadonneiden henkilöiden tv-ohjelmissa, kuten "America's Most Wanted" ja "Unsolved Mysteries" sekä talk show-ohjelmissa kuten "The Oprah Winfrey Show" ja "Larry King Live".


title: Michaela Garecht

text: Vuonna 1991 siepatun Jaycee Lee Dugardin löytyminen 18 vuoden vankeuden jälkeen toi poliisille toivoa Michaelan löytymisestä, sillä Jayceen sieppaaja Phillip Garrido saattoi olla osallisena myös Michaelan katoamiseen. Michaelan kotikaupunki Hayward sijaitsee noin tunnin matkan päässä Garridon kotoa Antiochista, ja vain kolme kuukautta ennen Michaelan sieppausta mies oli vapautunut vankilasta istuttuaan tuomionsa raiskauksesta ja kidnappauksesta. Michaelan tavoin myös Jaycee Dugard siepattiin autoon kirkkaassa päivänvalossa ja todistajan läsnä ollessa. Sieppaajan sekä ajoneuvon kuvaus myös täsmäsivät; Garridolla oli vuonna 1988 olkapäille ulottuvat hiukset, ja hän omisti vaalean auton. Sieppaajan ja auton kuvaus täsmäsivät myös Jayceen kidnappaukseen. Todisteita Garridon ja hänen vaimonsa sekä Michaelan sieppauksen välillä ei ole löydetty, mutta heidän yhteyttään Michaelan siepanneeseen mieheen ei ole suljettu pois. Tutkinnat jatkuvat edelleen.


title: Michaela Garecht

text: Wesley Shermantine, toinen murhaajakaksikosta, joka Yhdysvalloissa tunnetaan nimellä ”Speed Freak Killers”, kirjoitti kirjeen kalifornialaislehdelle sen jälkeen kun hänen rikoskumppaninsa Loren Herzog teki itsemurhan tammikuussa 2012. Kirjeessä Shermantine sanoi Herzogin muistuttaneen piirrosta henkilöstä, joka kidnappasi ”sen Haywardin tytön”.


title: Michaela Garecht

text: Michaela Garechtin sieppauksen vuosipäivänä hänen perheensä järjestää kokoontumisen joka vuosi paikassa, jossa kidnappaus tapahtui. Vuosipäivän merkiksi sidotaan keltaisia rusetteja puuhun, jonka vierestä tuntematon mies nappasi yhdeksänvuotiaan Michaelan autoonsa.


Neuvostoliiton talvioffensiivi 1941–1942 oli toisessa maailmansodassa nimitys puna-armeijan talvella 1941–1942 tekemille vastahyökkäyksille Saksan armeijaa vastaan. Offensiivin voidaan katsoa alkaneen 5. joulukuuta 1941 Moskovan taistelun epäonnistuttua ja päättyneen 30. huhtikuuta 1942. Lähes kaikki taistelut talven ajalta päättyivät Neuvostoliiton voittoon saksalaisista. Saksalaisten saavutettua merkittävän voiton Toisessa Harkovan taistelussa toukokuussa 1942, he kykenivät jälleen aloittamaan kesähyökkäyksen Neuvostoliittoa vastaan etelässä.


title: Ahmedabadin piirikunta

text: Ahmedabadin piirikunta (, ) on yksi Intian Gujaratin osavaltion 33 piirikunnasta. Piirikunta rajautuu pohjoisesta Mehsanan ja Gandhinagarin piirikuntiin, idästä Khedan ja Anandin piirikuntiin, etelästä Botadin ja Bhavnagarin piirikuntiin ja lännestä Surendranagarin piirikuntaan.


title: Ahmedabadin piirikunta

text: Piirikunnassa oli vuoden 2011 väestönlaskennassa 7 214 225 asukasta.


title: Huutomerkki (kirjasarja)

text: Huutomerkki oli kustannusyhtiö Tammen vuosina 1968–1983 sekä 2008–2010 julkaisema kirjasarja. Se sisälsi yhteiskunnallisia pamfletteja, joita julkaistiin yhteensä 99. Kirjoittajina toimi eri alojen vaikuttajia Suomesta ja ulkomailta.


title: Huutomerkki (kirjasarja)

text: Aloitteen pamflettisarjasta tekivät Sadankomiteassa vaikuttaneet Ilkka Taipale ja Kalevi Suomela, jotka itse toimittivat järjestön kustantamaa "Ydin"-lehteä. Huutomerkin esikuvana olivat Ruotsissa ja Norjassa julkaistut useat vastaavat kirjasarjat. Taipale ja Suomela ottivat yhteyttä kustannusyhtiö Tammen johtajaan Jarl Hellemanniin ja keväällä 1968 yhtiön johtokunta teki päätöksen Huutomerkki-sarjan julkaisusta. Sen toimituskunnan muodostivat alussa lähinnä Taipale ja Suomela sekä myöhemmin muun muassa Pekka Peltola ja Erkki Rantala.


title: Huutomerkki (kirjasarja)

text: Ensimmäinen Huutomerkki-sarjan kirja oli vuonna 1968 ilmestynyt Jaakko Okkerin toimittama "Praha 21.8.1968", joka käsitteli kriittisesti Neuvostoliiton johtamien Varsovan liiton maiden tekemää Tšekkoslovakian miehitystä. Vuosina 1968–1983 julkaistiin 92 kirjaa, joista suosituimmat olivat 1969 ilmestynyt teologi Terho Pursiaisen "Uusin testamentti" sekä Pekka Gronowin "Laulukirja" vuodelta 1973. Pursiaisen teoksesta otettiin kahden vuoden aikana seitsemän painosta ja sitä myytiin yhteensä 21 600 kappaletta, Gronowin kirjaa puolestaan myytiin 10 000 kappaletta. Pursiaisen kirja aiheutti näkemyksillään suurta kohua ja sen kirjoittajasta tehtiin jopa valitus tuomiokapitulille ja oikeuskanslerille.


title: Huutomerkki (kirjasarja)

text: Huutomerkki-sarjan julkaisu aloitettiin uudelleen 25 vuoden tauon jälkeen vuonna 2008, jolloin ensimmäisenä ilmestyi Yleisradion taloustoimittajan Seppo Konttisen pamfletti "Salainen pankkituki". Sarjan viimeinen kirja julkaisiin 2010. Syyksi lopettamiselle Tammi kertoi, etteivät Huutomerkki-sarjan teokset tavoittaneet tarpeeksi lukijoita. WSOY toi samaan aikaan markkinoille oman "Barrikadi"-sarjansa, joka oli tarkoitettu Huutomerkin kilpailijaksi. Myös sen julkaisu lopettiin vuonna 2011.


title: Deutsches Historisches Museum

text: Deutsches Historisches Museum (DHM; ) on Berliinissä toimiva Saksan historiaa esittelevä kansallinen museo. Se toimii Unter den Lindenin varrella vanhan asevaraston eli Zeughausin tiloissa.


title: Deutsches Historisches Museum

text: Museon perustivat Saksan liittotasavalta ja Länsi-Berliini vuonna 1987 osana Berliinin kaupungin 750-vuotisjuhlia. Kyseessä oli Helmut Kohlin hallituksen merkittävä historiapoliittinen hanke, joka oli kirjattu jo vuonna 1982 hallitusohjelmaan. Museo oli alun perin tarkoitus sijoittaa Saksan valtiopäivätalon lähelle Spreen mutkan alueelle, ja Kohl ehti jo muuraamaan siellä peruskiven lokakuussa 1987. Museota ei koskaan rakennettu tälle paikalle. Saksan yhdistyttyä vuonna 1990 Itä-Saksan kansallisen historiallisen museon, "Museum für Deutsche Geschichten" (MfDG) kokoelmat siirtyivät uuden museon haltuun. Niihin yhdistettiin myös Zeughausin vanhat asekokoelmat. Samalla uusi museo sai tiloikseen MfDG:n käytössä olleen Zeughausin. Tätä vuonna 1695 rakennettua historiallista arvorakennusta täydennettiin I. M. Pein suunnittelemalla uudella näyttelyhallilla, joka valmistui vuonna 2003. Vuonna 2006 avattiin vuosien ajan valmisteltu uusi perusnäyttely, joka esittelee Saksan historiaa perusteellisesti 2 000 vuoden ajalta. Vuonna 2009 museo siirrettiin Saksan liittovaltion ja Berliinin osavaltion yhteisomistuksesta erityisen itsenäisen säätiön omistukseen.


title: Deutsches Historisches Museum

text: Museon näyttely pyrkii esittelemään Saksan historiaa kaikessa ristiriitaisuudessaan. Alemmassa kerroksessa esitellään vuoden 1918 jälkeistä lähihistoriaa ja ylemmässä kerroksessa sitä vanhempaa aikaa. Museon yhteydessä toimii suuri käsikirjasto ja museon kokoelmat käsittävät noin 900 000 esinettä. Ensimmäinen näyttelyesine oli vuoden 1841 alkuperäinen painos August Heinrich Hoffmann von Fallerslebenin "Deutschlandliedistä", jonka liittokansleri Kohl symbolisesti luovutti museolle sen perustamisen yhteydessä 1987.


title: Kevin López

text: Kevin López (s. 12. kesäkuuta 1990) on espanjalainen keskimatkojen juoksija.


title: Kevin López

text: López saavutti hopeaa 800 metrillä Göteborgin sisäratojen EM-kilpailuissa 2013 ja pronssia samalla matkalla Pariisin sisäratojen EM-kilpailuissa 2011. Lisäksi hän oli kuudes Belgradin EM-hallikilpailuissa 2017. Hän karsiutui välierissä Prahan sisäratojen EM-kilpailuissa 2015 ja alkuerissä Sopotin MM-hallikilpailuissa 2014.


title: Kevin López

text: Ulkoradoilla hän sijoittui 800 metrillä kuudenneksi Barcelonan EM-kilpailuissa 2010. Hän on juossut saman matkan välierissä Lontoon olympialaisissa 2012, Daegun 2011, Moskovan 2013, Pekingin 2015 ja Lontoon 2017 MM-kilpailuissa sekä Helsingin 2012 ja Zürichin EM-kilpailuissa 2014. Alkuerissä hän karsiutui Rio de Janeiron olympialaisissa 2016.


title: Kevin López

text: López voitti 800 metrillä alle 20-vuotiaiden Euroopan-mestaruuden Novi Sadissa 2009 ajalla 1.48,25 ja sai alle 23-vuotiaiden EM-kilpailuissa samalla matkalla hopeaa Ostravassa 2011.


title: Kevin López

text: Hänen ennätyksensä ulkoradoilla ovat 800 metrillä 1.43,74 (Espanjan ennätys 2012–2018) ja 1 500 metrillä 3.38,30. Sisäradoilla hän on juossut 800 metriä 1.45,69 ja 1 500 metriä 3.42,83.


title: Luettelo Ranskan presidenteistä

text: Tämä on luettelo Ranskan tasavallan presidenteistä. Luettelossa ovat mukana Ranskan toinen tasavalta 1848–1852, kolmas tasavalta 1871–1940, neljäs tasavalta 1947–1959 ja viides tasavalta vuodesta 1959 alkaen.


title: Rantatarhayökkönen

text: Rantatarhayökkönen ("Lacanobia oleracea") on yleinen pienehkö yökköslaji.


title: Rantatarhayökkönen

text: Etusiivet punertavanruskeat, joissa kullanväriset täplät. Kärjissä hopeinen viiru. Siipien kärkiväli noin 34-44 mm. Tuntosarvet ohuet ja yhtenäiset.


title: Rantatarhayökkönen

text: Levinneisyys kattaa lähes koko Euroopan, idässä Japaniin saakka. Etelä-Suomessa yleinen, Keski-Suomessa harvinaisempi. Esiintyy rannikoilla ja saaristossa, erityisesti kulttuuriympäristöt ja rannat.


title: Rantatarhayökkönen

text:
Rannikoilla ja saaristossa. Kulttuuriympäristöt ja rannat.
Aikuinen käy kukilla ja tulee valolle sekä syötille.


title: Rantatarhayökkönen

text: Toukka polyfagi, matalat ruohovartiset kasvit ja mutta myös puut, pensaat ja heinät.


title: Whiplash (täsmennyssivu)

text: Whiplash on englantia ja tarkoittaa piiskaniskua. Termi voi viitata seuraaviin:


title: Luettelo Quebecin kunnista

text: Luettelo Quebecin kunnista käsittää Kanadan provinssin Quebecin kaikki kunnat. Kuntia on Quebecissä 1 111. Provinssi määrittelee kunnat seitsemään eri luokkaan: "city", "town", "municipality", "parish", "township", "united township" ja "village".


title: Bauhaus-arkisto

text: Bauhaus-arkisto () on Bauhaus-taidekoulun toimintaa esittelevä museon, kirjaston ja arkiston käsittävä kokonaisuus Berliinin Tiergartenin kaupunginosassa Landwehrkanalin rannalla.


title: Bauhaus-arkisto

text: Arkisto perustettiin vuonna 1960. Bauhausin johtajana toiminut arkkitehti Walter Gropius suunnitteli Bauhaus-arkistolle oman rakennuksen, joka toteuttiin vuosina 1976–1979. Valkoisen kaksikerroksisen rakennuksen ulkonäköä hallitsevat pohjoiseen suunnatut aurinkokatokset, joiden avulla auringonvalon pääsyä sisätiloihin voidaan kontrolloida. Museon ja arkiston kokoelmiin kuuluu maailman laajin kokoelma tunnettujen Bauhaus-taiteilijoiden ja -arkkitehtien töitä, kuten luonnoksia, maalauksia, taide-esineitä, huonekaluja ja rakennusten pienoismalleja.


title: Ensisheim

text: Ensisheim on kunta Koillis-Ranskassa Haut-Rhinin departementissa Alsacen alueella. Kunnassa on seudulle tyypillisiä potaskakaivoksia, ja sen jalostus on tuonut alueelle vaurautta. Kaupungin nähtävyys on 1500-luvulta peräisin oleva palatsi Palais de la Régence. Palatsi toimii nykyään museona. Museossa on nähtävillä vanhin Euroopassa pudonnut havainnoitu meteoriitti. Ensisheimin meteoriitti putosi kaupunkiin vuonna 1492.


title: Nicolas Ritz

text: Nicolas Ritz (s. 26. helmikuuta 1992 Dijon, Ranska) on ranskalainen jääkiekkoilija, joka pelaa Tanskan Metal Ligaenin Herning Blue Foxissa. Hän on pelipaikaltaan keskushyökkääjä.


title: Nicolas Ritz

text: Ritz on Ducs de Dijonin kasvatti. Hän teki joukkueessa pääsarjadebyyttinsä Ligue Magnusissa 17-vuotiaana kaudella 2009–2010. Kolmannella kaudellaan 2011–2012 Ritz voitti Dijonissa Ranskan Cupin. Kaudella 2012–2013 hän teki turnauksessa yhteensä kuusi osumaa, joilla Ritz oli joukkueen paras maalintekijä. Ritz oli runkosarjassa Dijonin kolmanneksi paras maalintekijä kymmenellä osumallaan ja jakoi kevään 2013 pudotuspeleissä joukkueen sisäisen pistepörssin voiton Tim Crowderin kanssa. Hänet palkittiin kauden päätteeksi Ligue Magnusin kauden parhaana nuorena pelaajana Trophée Jean-Pierre Graffilla.


title: Nicolas Ritz

text: Kaudella 2013–2014 Ritz nousi Dijonin kapteeniksi ja voitti joukkueen sisäisen piste- ja maalipörssin sekä runkosarjassa tehoilla 17+14=31 että pudotuspeleissä tehoilla 5+4=9. Ritzilla ei runkosarjassa myös Dijon paras teholukema (+15). Hänet palkittiin kauden päätteeksi Ligue Magnusin parhaana ranskalaispelaajana Trophée Albert Hasslerilla.


title: Nicolas Ritz

text: Heinäkuussa 2014 Ritz teki kolmen kuukauden mittaisen try-out -sopimuksen SM-liigajoukkue Hämeenlinnan Pallokerhon kanssa. Hän pelasi kaudella 2014–2015 kymmenen runkosarjaottelua ilman tehopisteitä, kunnes Ritz jäi lokakuun lopulla ilman jatkosopimusta. Marraskuussa hän siirtyi loppukauden kattaneella sopimuksella kotimaahansa Rapaces de Gapin riveihin. Ritz voitti siellä kauden päätteeksi Ranskan-mestaruuden.


title: Nicolas Ritz

text: Ritz siirtyi kaudeksi 2015–2016 vuoden mittaisella sopimuksella Norjan GET-ligaenin Lillehammer IK:hon. Hän oli tehoilla 13+16=29 joukkueen toiseksi paras maalintekijä Eric Melandin kanssa ja sijoittui sisäisessä pistepörssissä kolmanneksi. Kaudeksi 2016–2017 Ritz siirtyi vuoden mittaisella sopimuksella Tanskan Metal Ligaenin Herning Blue Foxiin.


title: Nicolas Ritz

text: Ritz edusti Ranskaa MM-kilpailuissa vuosina 2013, 2014 ja 2016 sekä Sotšin olympiakisojen 2014 karsinnoissa. Hän pelasi myös alle 20-vuotiaiden I-divisioonan MM-kilpailuissa vuosina 2010 ja 2012 sekä II-divisioonan MM-kilpailuissa vuonna 2011. Ritz voitti vuoden 2011 turnauksen A-lohkon piste- ja syöttöpörssin, hänellä oli paras aloitusprosentti (75,44%) ja hänet palkittiin turnauksen parhaana hyökkääjänä. Ritz voitti A-lohkon kultaa ja oli nostamassa Ranskaa seuraavaksi vuodeksi I-divisioonan B-sarjaan. Hän voittikin myös vuoden 2012 B-sarjan turnauksen kultaa ja oli nostamassa joukkuetta I-divisioonan A-sarjaan. Ritz palkittiin Ranskan parhaana pelaajana ja hän voitti myös turnauksen jäähypörssin 20 minuutillaan.


title: Nicolas Ritz

text: Ritz pelasi myös alle 18-vuotiaiden I-divisioonan MM-kilpailuissa vuosina 2009 ja 2010.


title: Nicolas Ritz

text: Ritzin isä Olivier toimii Ducs de Dijonin presidenttinä.


title: Piliocolobus

text: Piliocolobus on häntäapinoiden heimoon kuuluva nisäkässuku. Tätä sukua pidetään toisinaan omana sukuna, toisinaan osaa sen lajeista pidetään suvun "Procolobus" alasukuna.


title: Martta (Raamattu)

text: Martta ("Pyhä Martta") on Raamatun henkilö, Betanian Marian ja Lasaruksen sisar. Hänestä kerrotaan Luukkaan evankeliumin 10. luvussa sekä Johanneksen evankeliumin 11. ja 12. luvuissa.


title: Martta (Raamattu)

text: Uuden testamentin mukaan Martta oli Marian ja Lasaruksen sisar, joka asui pienessä Betanian kaupungissa lähellä Jerusalemia. Heidät kuvataan Jeesuksen läheisinä ystävinä, joiden luona Jeesus asui saavuttuaan Jerusalemiin.


title: Martta (Raamattu)

text: Luukkaan evankeliumin mukaan Martta huolehti moninaisista kotitaloustöistä samaan aikaan, kun hänen sisarensa Maria kuunteli Jeesuksen puhetta. Martta pyysi Jeesusta kehottamaan Mariaa auttamaan, mutta Jeesuksen mielestä Martta suorastaan hätäili turhaan, sillä Jeesus oli tullut taloon ennen kaikkea opettamaan eikä aterioimaan. Sen sijaan Maria oli valinnut ”hyvän osan, jota ei häneltä oteta pois”.


title: Martta (Raamattu)

text: Johanneksen evankeliumissa Martta mainitaan kertomuksessa Lasaruksen kuolleista herättämisestä. Kun Lasarus oli kuollut ja ollut neljä päivää haudassa, Jeesus saapui paikalle. Hänelle Jeesus sanoi: ”Minä olen ylösnousemus ja elämä”, mihin Martta vastasi: ”Minä tiedän hänen nousevan ylösnousemuksessa viimeisenä päivänä.” Lisäksi hän ilmaisi uskovansa, että Jeesus oli Kristus, Jumalan poika, joka oli tuleva maailmaan. Myöhemmin, kuusi päivää ennen pääsiäistä, Jeesus saapui jälleen Betaniaan, jossa Martta valmisti hänelle aterian.


title: Martta (Raamattu)

text: Keskiaikaisen perimätiedon mukaan Martta ja Maria pakenivat Jerusalemista sen jälkeen, kun apostoli Jaakob vanhempi oli teloitettu. Samalla laivalla olivat myös Maria, Kleofaksen vaimo, Salome ja Magdalan Maria. Läntisessä perinteessä on usein samastettu Betanian Maria ja Magdalan Maria, kun taas ortodoksinen kirkko on aina pitänyt heitä kahtena eri henkilönä.


title: Martta (Raamattu)

text: Laivan, jolla he pakenivat, kerrotaan joutuneen tuuliajolle ja päätyneen lopulta Provencen rannikolle silloisessa Galliassa, nykyisessä Etelä-Ranskassa. Siellä he olisivat pelastautuneet maihin paikkakunnalla, joka heidän mukaansa on saanyt nimen Saintes-Maries-de-la-Mer, ”Meren pyhät Mariat”. Siellä Martan sisaruksineen kerrotaan julistaneen kristinuskoa. Martta tuli tunnetuksi avuliaisuudestaan ja ystävällisyydestään.


title: Martta (Raamattu)

text: Provencelaiset legendat kertovat myös Rhônen varrella metsässä asuneesta Tarasque-nimisestä lohikäärmeestä, joka piti seutua kauhun vallassa. Niiden mukaan Martta olisi kuitenkin saanut lohikäärmeen tottelemaan tekemällä ristinmerkin, minkä jälkeen hän saattoi sitoa sen nyöreillä ja kuljettaa kaupungin torille tapettavaksi. Tästä väitetään Tarasconin kaupungin nimen johtuvan. Vuonna 1187 alueelta löydettiin hänen väitetyt jäännöksensä.


title: Martta (Raamattu)

text: Sitä vastoin ortodoksisen perimätiedon mukaan Martta ja Maria avustivat veljeään saarnaamisessa useissa eri maissa, ja he päätyivät lopulta Kyprokselle, missä Lasaruksesta tuli Kitionin piispa.


title: Martta (Raamattu)

text: Martan muistopäivä on läntisessä kristikunnassa 29. heinäkuuta. Ortodoksisessa kirkossa Martan ja hänen sisarensa Marian muistopäivä on 4. kesäkuuta.


title: Martta (Raamattu)

text: Raamatun Martan mukaan on saanut nimensä Marttaliitto.


title: Munster (Haut-Rhin)

text: Munster on kunta Koillis-Ranskassa Haut-Rhinin departementissa Alsacen alueella. Kunta on saanut nimensä 600-luvulla perustetun Abbaye de Munster luostarin mukaan. Luostari on nykyään raunioitunut. Munster on tullut tunnetuksi juustoistaan.


title: Museum für Naturkunde

text: Museum für Naturkunde on Berliinissä toimiva luonnonhistoriallinen museo. Museo sijaitsee Mitten kaupunginosassa Invalidenstrasse-kadun varrella. Vuoteen 2009 saakka museo oli Humboldt-yliopiston alainen, mutta sittemmin sitä on ylläpitänyt erityinen säätiö, joka kuuluu Leibniz-Gemeinschaftiin.


title: Museum für Naturkunde

text: Museon näyttelytilat ovat 6 600 neliömetrin laajuiset. Museon kokoelmat käsittävät yli 30 miljoonaa esinettä, joiden joukossa on joitain huomattavia kohteita. Lasikattoisella valopihalla eli niin sanotussa dinosaurushallissa on seitsemän koottua dinosauruksen luurankoa. Niistä tunnetuin on 150 miljoonaa vuotta vanha "Brachiosauruksen" luuranko, jonka saksalainen paleontologiryhmä löysi vuonna 1909 Tendaguru-kukkulan luota nykyisestä Tansaniasta. Se on pystytettynä yli 13 metriä korkea ja siten maailman suurin koottu aito dinosauruksen luuranko. Se saatiin koottua ensimmäisen kerran vuonna 1937. Luuranko koottiin uudelleen vuosina 2005–2007 viimeisimmän tieteellisen tiedon pohjalta. Toinen kuuluisa näyttelyesine on samassa salissa esillä oleva muinaislintu "Archaeopteryxin" fossiili, joka on parhaiten säilynyt maailman yhdeksästä kyseisen lajin fossiilista. Se löydettiin vuosien 1874 ja 1876 välisissä kaivauksissa Blumenbergistä läheltä Eichstättiä. Vanhin museon esineistä on 4,6 miljardia vuotta vanha meteoriitti.


title: Museum für Naturkunde

text: Arkkitehti August Tieden suunnittelema museorakennus valmistui vuonna 1889, ja sinne yhdistettiin kolme Humboldt-yliopiston alaista museota: geologis-paleontologinen, mineraloginen ja eläintieteellinen museo. Ne oli kaikki perustettu samaan aikaan yliopiston kanssa vuonna 1810. Erillinen museorakennus oli tarpeen, koska 1880-luvulla luonnonhistorialliset kokoelmat täyttivät jo kaksi kolmasosaa yliopiston tiloista. Kokoelmia oli kartutettu 1800-luvun alusta alkaen, ja niihin kuului muun muassa löytöjä Alexander von Humboldtin, Leopold von Buchin ja Adelbert von Chamisson tutkimusmatkoilta. Eläintieteellisen kokoelman perustana oli muun muassa kreivi Johann Centurius von Hoffmannseggin yksityinen kokoelma. Keisarikunnan aikana kokoelmat laajenivat huomattavasti lisää uusien saksalaisten tutkimusretkien myötä.


title: Museum für Naturkunde

text: Museorakennus vaurioitui toisen maailmansodan pommituksissa helmikuussa 1945, mutta se saatiin kunnostustöiden myötä avattua uudelleen jo saman vuoden syyskuussa. Se oli ensimmäinen Berliinin museoista, joka avattiin uudelleen sodan jälkeen. Pommitukset tuhosivat kuitenkin koko itäsiiven. Pääosa kokoelmista pelastui, mutta suurten nisäkkäiden ja valaiden jäännökset menetettiin.


title: Museum für Naturkunde

text: Kylmän sodan aikana museo oli Itä-Saksan puolella, ja se sai uusia esineitä lähinnä sosialistisista veljesmaista, kuten Mongoliasta ja Kuubasta. Pääosa museorakennuksesta kunnostettiin vuosina 2005–2007, ja sinne avattiin uusi pysyvä perusnäyttely, jonka aiheena on evoluutio. Itäsiiven uudelleenrakentaminen käynnistyi vuonna 2006. Sen valmistuttua sinne sijoitettiin vuonna 2010 nesteisiin säilöttyjen näytteiden kokoelmat.


title: Tetsuzō Iwamoto

text: Tetsuzō Iwamoto (jap. 岩本 徹三, Iwamoto Tetsuzō) (15. kesäkuuta, 1916- 20. toukokuuta, 1955) oli keisarillisen Japanin laivaston hävittäjälentäjä ja hävittäjä-ässä toisessa maailmansodassa. Iwamoton arvioitiin saaneen arviolta 80-87 ilmavoittoa. Todellinen lukumäärä ei todennäköisesti tule koskaan täysin selviämään. Aliluutnantti ( - tai "sub-lieutenant") Iwamoto saavutti enimmät ilmavoittonsa Rabaulissa, Tyynenmeren sodassa.


title: Tetsuzō Iwamoto

text: Iwamoto syntyi Hokkaidōn prefektuuriin, kesäkuussa 1916 poliisin poikana. Nuori Tetsuzō oli omapäinen ja uhmasi auktoriteetteja. Vuonna 1934 nuori poika karkasi kotoaan ja pettäen omien vanhempiensa toiveet, maanviljelijänä toimimisesta sukutilalla. Masudan maa- ja metsätalouskoulun jälkeen, hän värväytyi keisarillisen Japanin laivastoon. Myöhemmin hän siirtyi lentokoulutukseen, sillä laivastossa lentäjillä oli muita paremmat edut.


title: Tetsuzō Iwamoto

text: Tetsuzō Iwamoto aloitti toimintansa taistelulentäjänä Kiinan vastaisella rintamalla. Tulikaste tuli Nankingin aikana 25. helmikuuta 1938, jolloin Iwamoto palveli 12. lentorykmentissä, jossa palveli myös Saburō Sakai. Kiinassa "Tetsun" laskettiin saaneen jo 14 ilmavoittoa. Myöhemmin hän osallistui Pearl Harborin hyökkäykseen, Zero-hävittäjällä lentotukialus Zuikakulta toimien.


title: Tetsuzō Iwamoto

text: Iwamoto tunnettiin Rabaulilla ja Trukilla nuorempien lentäjien kouluttajana, joka suosi "iske ja syöksy pakoon" -taktiikkaa. Iwamoto sai useita lempinimiä, kuten: "Tiikeri-Tetsu" ja "Zerojen ässien ässä".


title: Tetsuzō Iwamoto

text: Hänen päiväkirjansa löydettiin kuoleman jälkeen. Siinä on ilmoitettu huima 202 viholliskoneen voittoluku. Japanilaiset sotahistorioitsijat ovat korjanneet tuota määrää huomattavasti alaspäin.


title: Ljalovon kulttuuri

text: Ljalovon kulttuuri (, , ) on Keski-Venäjällä Volgan ja Okan jokien välisellä alueella ollut kivikautisen keramiikkaa valmistanut kivikautinen kulttuuri. Sen ryhmät olivat subneoliittisia metsästäjä-keräilijöitä, jotka jatkoivat seudulla Ylä-Volgan kulttuurin perinteitä. Kulttuurin jäänteet tunnistetaan omasta Ljalovon keramiikastaan, joka kuuluu kampakeramiikan keskiseen ryhmään. Sen valmistaminen alkoi noin 5000−4700 eaa., kun Ylä-Volgan keramiikkaa valmistaneet ryhmät muuttivat tyylinsä niin sanotuksi arkaaiseksi Ljalovon keramiikaksi. Ljanovon keramiikkaa pidetään Ylä-Volgan keramiikan seuraajana, sillä se levisi nopeasti samalle ydinalueelle. Ljalovon keramiikan valmistus loppui noin 3600 eaa. mennessä, kun Volosovon kulttuuri valtasi siltä alaa. Osa tutkijoista arvelee, että juuri Ljalovon kulttuurissa puhuttiin protouraalista kieltä ja että juuri sen asukkaat olisivat levittäneet sitä Koillis-Eurooppaan.


title: Ljalovon kulttuuri

text: Ljalovon kulttuuri kehittyi suotuisalla atlanttisella ilmastokaudella, joka suosi suurilehtisiä lehtipuita avonaisissa sekametsissä. Eräiden tulosten mukaan metsän ja metsäaron raja saattoi kulkea otaksuttua paljon pohjoisempana Ljalovon kulttuurin elinympäristössä, jonka puusto ei siten ollut kovin tiheää. Volgan ja Okan vuosittainen kevättulviminen oli lyhytkestoista, mutta vesimäärät riittivät veden pinnan säilymiseen kohtalaisen korkealla. Pienet lammet alkoivat soistua umpeen ja soita ja ruohikkoisia rantoja oli riittämiin.


title: Ljalovon kulttuuri

text: Kulttuurin alkuperästä on vallalla kaksi erilaista teoriaa. Tutkijat J.N. Urbana ja V.V. Sidorova väittävät, että Ljalovon kulttuuri on kehittynyt Ylä-Volgan kulttuurista suoraan, jolloin niiden etniset ryhmät olisivat olleet samat. D.A. Krajnov on sen sijaan esittänyt, että kulttuuri muodostui uusista asukkaista, jotka saapuivat Volgan ja Okan alueelle Pohjois-Venäjältä tai Karjalasta.


title: Ljalovon kulttuuri

text: Maahanmuuttoteoriaa puoltavat monet Ylä-Volgan kulttuurin myöhäisvaiheen eroavaisuudet Ljalovon kulttuurin varhaisvaiheen kanssa. Erot näkyvät keramiikan koristelussa, kivityökalujen työstämistavoissa ja uusina esinetyyppeinä. Toisaalta Luoteis-Venäjän ja Fennoskandian tietyt samankaltaisuudet keramiikassa ja esineistössä ei osata vielä selittää muillakaan tavoilla. Ovatko samankaltaisuudet seurausta kulttuurivaihdosta vai muuttoliikkeestä?


title: Ljalovon kulttuuri

text: Ylä-Volgan kulttuurin nopea leviäminen Volgan ja Okan väliselle ydinalueelle tapahtui ehkä saman etnoksen sisällä. Sen sijaan leviäminen sen pohjoispuolisille alueille saattoi olla kulttuurin leviämistä etnokselta toiselle. Nämä ryhmät kehittivät muutamassa sadassa vuodessa erityiset keraamiset koristelutyylinsä, joita ollaan vasta tutkimassa. Voidaan myös tulkita, että noin 5300 eaa. Ylä-Volgan kulttuuri alkoi sisäisesti eriytyä ja se näkyi myös keramiikan yhtenäisyyden hajoamisena. Se Ylä-Volgan kulttuurin ydinalueen osa, joka rajautui Valdain keramiikan alueeseen, alkoi muuttua noin 5000−4600 eaa. aikana ja samalla se levisi itään päin. Tätä vaihetta kutsutaan Ljalovon kulttuurin arkaaiseksi vaiheeksi.


title: Ljalovon kulttuuri

text: Noin 5000 eaa. saattoi Ljanovon arkaainen vaihe käsitti noin puolet Ylä-Volgan keramiikan ydinalueesta eli Ylä-Volgan ja Okan välisestä valuma-alueesta. Lännessä se rajoittui Valdain kulttuurin alueeseen, etelässä Keski-Donin kulttuurin alueeseen ja idässä se sekoittui Ylä-Volgan kultturin myöhäiseen vaiheeseen.


title: Ljalovon kulttuuri

text: Kun Ylä-Volgan keramiikan ydinalueen läntisellä osalla valmistettiin uutta Ljalovon keramiikkaa, voidaan sanoa sen varhaisvaiheen alkaneen noin 5000 eaa.. Alueen itäreunaa, joka käsitti Okan alajuoksun ja Volgan siitä alajuoksulle Kamalle asti, kutsutaan Balašinskin kulttuuriksi. Ljalovon kulttuurin varhainen vaihe rajautui edelleen Valdain kulttuuriin, Keski-Donin kulttuuriin ja uuteen Desnan kulttuuriin. Pohjoisessa siihen rajautui Ylä-Volgan kulttuureista erilleen kehittynyt Kargopolin kulttuuri. Varhainen vaihe päättyi noin 4600 eaa..


title: Ljalovon kulttuuri

text: Keskivaihe katsotaan alkavan noin 4600 eaa.. Ljalovon kulttuuri levittäytyi pohjoiseen Suhonan latvoille sekoittuen Kargopolin kulttuuriin. Ljalovon kulttuurinen vaikutus ulottuu kuitenkin vielä pohjoisemmaksi. Sen keramiikasta tuttu tiheä kuoppakuviointi leviää luoteeseen Kargopolin keramiikan kautta Karjalaan, missä alkaa kehittyä Karjalan kuoppakeramiikka ja se korvaa Karjalassa tyypillisen kampakeramiikan noin 4000 eaa. mennessä ja vaikuttaa siihen jopa Suomessa, kun kuoppien käyttö lisääntyy keramiikan koristelussa ("Ka II:1"). Arkeologisten löytöihin perustuen voidaan sanoa, että Ljalovon kulttuuri oli vaikuttamassa tyypilliseen kampakeramiikan kulttuurin muotoutumiseen väestön maahanmuuton ja vilkkaan kauppaverkostonsa vuorovaikutuksen välityksellä.


title: Ljalovon kulttuuri

text: Volosovon kulttuurin ilmaantuminen päätti Ljalovon kulttuurin noin 3600 eaa..


title: Ljalovon kulttuuri

text: Asuinpaikat valittiin jokien ja järvien rannojen hiekkaisilta rinteiltä. Näin oltiin kalastusalueiden ja liikenneväylän välittömässä läheisyydessä. Ljalovon kulttuurin ryhmät elivät kalastuksella ja keräilyllä, jota tuettiin metsästyksellä. Asuinpaikkojen luuanalyyseissa on löytynyt eläinten luita: hirvi, villisika, peura, majava, näätä, mäyrä, metso, teeri ja hanhi. Kalanluista voidaan mainita monni, sampi, ahven ja lahna. Koiran luita on löydetty useilta asuinpaikoilta.


title: Ljalovon kulttuuri

text: Viljelyn ensimmäiset merkit oli esitelty jo 5500 eaa. Etelä-Venäjällä. Sen saapuminen Ylä-Volgan ja Okan alueelle tapahtui noin 5000−4000 eaa.. Osa tutkijoista kieltää näin varhaisen viljelyn ja osa taas uskoo sen ollen jo pienimuotoisena olemassa. Villin ja viljellyn viljan siitelölyjen erottaminen toisistaan on kuitenkin ollut vaikeaa, joten todisteita viljan viljelystä ei ole vielä saatu. Sen sijaan pähkinän ja vesipähkinän kerääminen ja suosiminen tunnettiin jo mesoliittisella kaudella. Näiden palaneita kuoria on tavattu useilla asuinpaikoilla.


title: Ljalovon kulttuuri

text: Eräs selvästi näkyvä piirre on vieraiden materiaalien esiintyminen. Tämä kertonee kaupankäynnistä eri ryhmien välillä. Erityisesti Fennoskandian ja Ural-vuoriston väliset yhteydet korostuvat näissä ääripäissä, jonka keskiössä Ljalovon kulttuuri sijaitsee.